qundao/data-zh-poetry huggingface dataset:
武林纪游十首呈钱伊庵居士·其四
作者：魏源
朝代：清
体裁：古风

雨过水声粗，水涤山容醒。泉溜一山声，汇此鉴泓静。孤亭俯其侧，碧与天光炯。鯈游澹相适，蝉奏遥愈近。片云何自来，疑是青山影。萧寺钟声湿，随风不度岭。斯时一念无，念与游尘屏。洞口一僧出，言归自龙井。且还招提宿，寄此山夕永。
毒水取鱼叹
作者：魏源
朝代：清
体裁：古风

毒龙夜吸西江水，吞尽江中万鱼子。江神夜怒扼龙喉，吐出澄潭半生死。清晨渔父奔惊鹙，举竿一网盈一舟。我来但见寒飕飗，掩群竭泽愁阳侯。君不见，海鲸崔嵬如山谁敢仇。
永嘉山水诗补谢八首 其一 北雁宕
作者：魏源
朝代：清
体裁：古风

白石太古水，苍厓三伏冰。山僧闭户去，贻我千嶙峋。回环四拱合，负扆朝山灵。不有棨戟卫，谁尊阊阖扃。肃肃诸天气，森然集戺庭。秋碧寒疑月，钟清远自霆。中宵眠不稳，只恐夜云崩。
永嘉山水诗补谢八首 其七 白岳东岩
作者：魏源
朝代：清
体裁：古风

山匪仙不灵，过灵山反俗。有似羽氅客，忽享廊庙缛。何如泉石间，长饫烟霞福。天门抱穹崖，天阃开灵竺。气聚鬼聪明，骨奇魂清肃。声明走百灵，结构黥幽谷。人震溪山宠，客为溪山哭。我谓两不妨，骨山终胜肉。朝朝暮暮云，下下高高瀑。花鸟遇木人，钟鼓享麋鹿。何妨汉京内，自辟文成谷。
永嘉山水诗补谢八首 其五 西雁宕
作者：魏源
朝代：清
体裁：古风

犯晓寻仙岩，拨云扶短僮。流云不相待，先上西高峰。石门互开阖，草露森蒙茸。涧壑声渐涌，猿鸟生愯忡。水响非一瀑，苔漾非一硔。沿潭上下寻，源究不可穷。瀑原天上坎，泉源山下蒙。昔贤栖隐地，静悟先天中。空翠微有声，苍寒乃无风。潭澄渟众响，心閒水亦空。山水聪明气，发为泉石滃。幽谷有昏旦，密林无春冬。犹闻侪侣声，烟中尚扶筇。
永嘉山水诗补谢八首 其八 白岳西岩
作者：魏源
朝代：清
体裁：古风

石势耸不已，晴雨飞无时。爱山不入山，恋此崖前池。堂皇峻屏扆，结构谁所为。当年造物心，知欲供养谁。天风忽忽起，足跨双蛟螭。四山紫翠气，醉我云涛衣。空山阒无人，一响千霆驰。鳞甲尽飞动，势挟烟峦随。红尘不到处，真宰将我贻。苍然黟山云，来偃天南陲。去去勿回首，恐化虹霓飞。
永嘉山水诗补谢八首 其六 石门洞瀑
作者：魏源
朝代：清
体裁：古风

来从不尽山，归入无底谷。谷中鸣百雷，谷外钻苍玉。有呼响必应，环合城墉束。大声劈天来，千丈壁如覆。再坠再飞起，汇此两潭绿。雄豪化清泚，苍翠围寒肃。满壁蛟螭痕，泉声寒佛屋。客踞潭中砥，僧入帘中瀑。四面和松涛，诸天奏琴筑。神物蚴潭中，中宵光上烛。何时起行雨，一洗苍生溽。
永嘉山水诗补谢八首 其四 东雁宕
作者：魏源
朝代：清
体裁：古风

越险入天门，凛然警心目。别开石世界，争聚云宗族。云石互拱处，早为仙鬼据。呀张屹东向，海日吞其腹。逾岭涧声殷，惊疑山欲覆。始知水势奇，云石反失步。澄而为寒碧，屹而为府库。坦而为街衢，锵而为佩璐。造化岂无心，竭才穷部署。耳目声光气，此时遗去住。幸有出涧泉，导我还山路。
永嘉山水诗补谢八首·其三
作者：魏源
朝代：清
体裁：古风

何年山腹裂，蟠空结灵闬。彷佛巨灵劈，来作华佗换。爆竹一声迸，雷震诸天惮。白云凝不动，闻声始流窜。当门一线天，俯首万山瞰。诸天盗太虚，我岂尔冰炭。万一我百骸，竟同盘古散。怪肺化槎枒，空腹穹霄汉。后人游五内，岂不惊天半。出洞尚回首，万化谁炉煅。
永嘉山水诗补谢八首·其二
作者：魏源
朝代：清
体裁：古风

不信入山深，但觉逢人少。寻幽不惮遥，山深误亦好。陟降翠雨中，出入白云绕。何石不壁立，无潭不镜皦。但看户闼奇，已识中藏奥。深谷杳无人，流泉先我到。祇觉气苍苍，竟忘声浩浩。自天下渴虹，决云入归鸟。别水岂无情，相送前山窈。恋涛步步迟，濯缨媚芳沼。
汉阳送人入蜀二首·其一
作者：魏源
朝代：清
体裁：五言律诗

以我不能往，送君生别愁。艰难成客路，天地入虚舟。鹊语晨催舫，江声夜满楼。明朝登饯地，人去一峰留。
汉阳送人入蜀二首·其二
作者：魏源
朝代：清
体裁：五言律诗

橹带涛声至，舟从烟际回。满楼山水气，秋色与诗来。巫峡参天雪，瞿塘转地雷。定思今日酒，莫惜倒金罍。
江南吟十首·其一
作者：魏源
朝代：清
体裁：乐府曲辞

种花田，种花田，虎丘十里山塘沿。春风玫瑰夏杜鹃，午夏茉莉早秋莲，红雨一林香一川。朝摘夜开，夜摘朝开。采花人朝至，卖花船夜回。有田何不种稻稷，秋收不给两忙税。洋银价高漕斛大，纳过官粮馀秸秷。稻田贱价无人买，改作花田利翻倍。下田卑湿不宜花，逋负空馀菱芡蕾。呜呼，城中奢淫过郑卫，城外艰苦逾唐魏。游人但说吴民娇，花农独为田农泪。
江南吟十首·其七
作者：魏源
朝代：清
体裁：乐府曲辞

再清查，三清查，新旧款目多如麻。前亏未补后亏继，转瞬又望四查至。借问亏空始何年，半缘漕项半摊捐。帮费愈加银愈贵，民欠愈多差愈匮。戴星税驾岂无人，但有催科无抚字。吁嗟乎，催科之难难于上青天，补亏之难难于塞巨川。欲为彭泽五斗吏，先师刘向淮南术，始知旌阳稚川作官易。
江南吟十首·其三
作者：魏源
朝代：清
体裁：乐府曲辞

防桃汛，防伏汛，防秋汛。与水争堤若争命，霜降安澜万人庆。两河岁修五百万，纵不溃堤度支病。试问东汉至唐亦漕汴，何以千岁无河患。试问乾隆以前亦治河，何以岁费不闻百万过。沙昏昏，波浩浩。河伯娶妇，河宗献宝。桃花浪至鲤鱼好，酒地花天不知老。板筑许许，鼍鼓逢逢。隆堤如天，束水如墉。不闻治河策，但奏防阿功，合向羽渊师黄熊。
江南吟十首·其九
作者：魏源
朝代：清
体裁：乐府曲辞

留行宫，留行宫。燕蓟盘山鲁泮宫，六龙吴越天南东。离宫卅六象天极，金碧楼台山水国。夏禹玉帛惭会稽，穆王车马徒沙碛。雨雨风风七十年，离宫夜月锁寒烟。蛛丝罥遍琉璃瓦，薜荔欹斜卐字砖。住持无人葺无力，父老下车空叹息。不见康熙湖上宫，雍正改称圣因寺。灵光遗殿独岿然，岂独平山僧庵胜园隶。更有热河四库书，曲阜泮宫所不如。呜呼，胡不尽颁离宫赐释儒。
江南吟十首·其二
作者：魏源
朝代：清
体裁：乐府曲辞

急卖田，急卖田，不卖水至田成川。谁人肯买下河地，万顷膏腴不值钱。上游泄涨保高堰，下游范堤潮逆卷，何况夏雨淫霖先半畎。日日望禾长，禾长水亦长。日日望禾高，禾高水亦高。闻说有圩能护田，圩能隔水不隔天。淫霖尚可，坝潦杀我。但保夏汛不穿堤，愿买豚蹄先啬妥。油油麦，青青穑。怕数树梢旧涨痕，梦魂常被蛟龙食。昨夜西风五坝开，已报倾湖之水从天来。
江南吟十首·其五
作者：魏源
朝代：清
体裁：乐府曲辞

漕艘来，漕艘来。如山如屋如风雷，千艘辟易何雄哉。入闸闸为阻，千夫万夫挽邪许。入运运为胶，微蜀湖田泽雁号。我闻漕艘丈尺有成规，受五百石无差池。水力船力胜米力，何事礧砢穹窿为。私货愈多费愈重，徒供仓吏闸夫用。病漕病河兼病民，何如改小一帆送。呜呼，战舰苦瘦，粮艘苦胖。战舰苦窳，粮艘苦滥。曷移战舰作粮艘，更改粮艘修战舰。
江南吟十首·其八
作者：魏源
朝代：清
体裁：乐府曲辞

阿芙蓉，阿芙蓉。产海西，来海东。不知何国香风过，醉我士女如醇醲。夜不见月与星兮，昼不见白日，自成长夜逍遥国。长夜国，莫愁湖，销金锅里乾坤无。溷六合，迷九有。上朱邸，下黔首。彼昏自痼何足言，藩决膏殚付谁守。语君勿咎阿芙蓉，有形无形䏖则同。边臣之䏖曰养痈，枢臣之䏖曰中庸。儒臣鹦鹉巧学舌，库臣阳虎能窃弓。中朝但断大官䏖，阿芙蓉烟可立尽。
江南吟十首·其六
作者：魏源
朝代：清
体裁：乐府曲辞

缉私盐，缉私盐，改捆先治场私源。七斤豫章八斤楚，不改恐致官私嫌。改捆愈多私愈众，即挖官包作私用。岸费愈增本愈稠，川粤潞私四面周，何况银价日高抵岑楼。呜呼，场私如山积，邻私如川灌。曷运场私敌邻私，倍盐贱销两获算。君不见温州郡守师票盐，商民歌咏官府嫌，弹章早上秋霜严。利民利国徒鸡廉，奈何尽夺中饱餍。
江南吟十首·其十
作者：魏源
朝代：清
体裁：乐府曲辞

吴民生女喜，楚民生女悲。楚女溺婴胡不慈，只恐长成须嫁衣。不见吴女门楣贺，千金百金等奇货。朝辞荆布暮绮罗，几见嫁衣烦自作。楚女虽贫妾不为，寒冰隘巷何奇酷。牧令虽有恤婴慈，难劝楚民养女为人姬。国家纵有溺婴禁，难敕楚民鬻女为人媵。为媵为殍孰差愈，毕竟吴风胜三楚。美意虽有良法无，人穷端赖天公补。呜呼，吴民生女胜生男，安得楚民生男少生女。
江南吟十首·其四
作者：魏源
朝代：清
体裁：乐府曲辞

闸城门，闸城门，水西门截秦淮源。江潮挟淮城倒灌，一闸难回万马奔。城南移家走城北，月华照城如泽国。船撑桥顶鸡栖树，父老百年未传说。一岁潦尚可，岁岁淹杀我。南北六朝都江左，几见金陵之城水中坐。呜呼，江洲日大，江面日寡。江底日高，江口不泻。试登钟山绝顶望，长江天堑如弓蛇。何处黄天荡，何处新林涯。千里荻葭，百里桑麻，当年半是波臣家。沧桑陵谷，是耶非耶。治河尚可水攻沙，何策能使江流洼。
江口晤林少穆制府二首·其一
作者：魏源
朝代：清
体裁：五言律诗

万感苍茫日，相逢一语无。风雷憎蠖屈，岁月笑龙屠。方术三年艾，河山两戒图。乘槎天上事，商略到鸥凫。
江口晤林少穆制府二首·其二
作者：魏源
朝代：清
体裁：五言律诗

聚散凭今夕，欢愁并一身。与君宵对榻，三度雨翻蘋。去国桃千树，忧时突再薪。不辞京口月，肝胆醉轮囷。
江头月
作者：魏源
朝代：清
体裁：古风

欲融不融城上雪，欲落不落江上月。江上月，皎如雪。清秋已过月再圆，可惜圆时照离别。离别何人在故乡，阵阵宵燐作作芒，乱如渔火弥长江。可怜今夜月，正照秣陵城。秦淮歌管变鼓钲，长爪巨牙街衢行。可怜今夜月，曾照庐州堞。八公草木风鹤声，沟垒高深为谁设。可怜今夜月，方照金焦口。点点云鬟螺黛中，水战馀皇瓜渚守。可怜今夜月，更照吴淞郭。城头谯鼓兼画角，蚌鹬相持几时活。可怜今夜月，还照大海船。徐韨至今方丈谪，蓬壶日日皆神仙。江上月，皎如雪，可惜万古照离别。长歌短谣，君起舞，我击节。
江舟听雨吟
作者：魏源
朝代：清
体裁：古风

篷窗一夜潇潇雨，尽作梦里谯楼鼓。鼓中如报兵合围，号令森严刁斗齐。小鬟浓睡呼不醒，花院落子闻争棋。不知舟人水鸟梦，又认何声互相鬨。醒灯寒白悄无言，惟有岸芦凉响共。前声前境尽茫然，天冥地寂江帆重。莫言醒境即皆同，似闻耳畔马牛风。田翁闻雨起饭犊，画楼闻雨怨操桐。邻叟灌花风雨恶，又愁一夕园花落。何处老禅无梦醒，有声无声一例听。疾雷翻江涛震海，寂寞闻根常自在。
江行杂诗五首·其一
作者：魏源
朝代：清
体裁：七言律诗

试登大别观荆鄂，何似君山俯洞庭。如束估帆三楚至，无穷征雁六朝听。大江东去风月白，春色南来天地青。何事悲歌更怀古，乾坤元气是吾形。
江行杂诗五首·其三
作者：魏源
朝代：清
体裁：七言律诗

黄蕲楚尾即吴头，田集遥连道士洲。重锁长江无去路，翻疑巫峡在斯州。上游天堑供龙战，泽国涛声壮雁秋。名士英雄争赤壁，何如风月此横舟。
江行杂诗五首·其二
作者：魏源
朝代：清
体裁：七言律诗

侧闻淫雨告荆邦，泽国鼋鼍恣潦洚。平世务耕非务战，只今防汉胜防江。庾楼风月惟挥麈，楚国戈船漫拥幢。运甓旧输团扇客，反骚空咏木兰艭。
江行杂诗五首·其五
作者：魏源
朝代：清
体裁：七言律诗

行尽东南万里川，全家无恙五湖船。范蠡罗裳天上坐，淮南鸡犬镜间仙。空中云水舟为界，水底鱼龙夜有天。来自潇湘清绝处，可曾楚树让吴烟。
江行杂诗五首·其四
作者：魏源
朝代：清
体裁：七言律诗

彭蠡湖滨十日风，石尤逆浪拥孤篷。云开庐岳横天出，日落孤山元气中。留滞每思千嶂陟，地形回忆六朝雄。九江禹贡谭经讼，试向浔阳访异同。
江行杂诗八首 其一 君山
作者：魏源
朝代：清
体裁：五言律诗

四面龙为宅，孤峰虎不家。湖天万顷月，春雨一洲花。诗似水无岸，雁先帆落沙。中宵仙客过，满壁写槎枒。
江行杂诗八首 其七 岳州
作者：魏源
朝代：清
体裁：五言律诗

舟出城陵口，天围楚蜀濆。诸帆千里会，三国一江分。风色荆门树，涛声梦泽云。如闻江夏口，尚起水犀军。
江行杂诗八首 其三 黄鹤楼
作者：魏源
朝代：清
体裁：五言律诗

一片青天雪，惟馀黄鹤楼。更无江上客，来泛木兰舟。余亦从兹逝，仙人不可求。征鸿去何所，菰叶满汀洲。
江行杂诗八首 其二 汉口
作者：魏源
朝代：清
体裁：五言律诗

江声兼汉壮，山色渡湘青。两岸争云树，孤帆入杳冥。繁华天寂寞，卑湿月晶荧。中夜閒鸥梦，随风落洞庭。
江行杂诗八首 其五 燕子矶
作者：魏源
朝代：清
体裁：五言律诗

矶亭浮水动，潮势袌山回。游客下舟去，江云深夜来。英雄淘浪尽，洲渚界涛开。采石横天堑，东南并壮哉。
江行杂诗八首 其八 小孤山
作者：魏源
朝代：清
体裁：五言律诗

去岸才三里，离尘已万重。直将庐岳月，对此一拳峰。路折层层槛，涛寒面面松。临湖谁叩石，疑是隔江钟。
江行杂诗八首 其四 小孤山
作者：魏源
朝代：清
体裁：五言律诗

一石江湖锁，千秋撼不崩。断云江北至，常触此峰凝。潮汐周遭转，帆樯上下乘。乾坤孤立处，崖倚听涛僧。
江行杂诗八首·其六
作者：魏源
朝代：清
体裁：五言律诗

天影入江寒，孤舟犯晓滩。风霜颜改易，江海梦归难。推挽期群力，艰虞类一官。波涛兼盗贼，回首羡泥蟠。
泗源泉林寺三章
作者：魏源
朝代：清
体裁：四言诗

山不必高，水不必深。但得其阳，乃识其阴。大古之心，至人之琴。湛若泉唫，常有寂音。（一章）时哉时哉，山梁所息。一举寥然，安知所极。（二章）今日之今，风风雨雨。俄焉瞩之，已化为古。（三章）
泰山日观峰古封禅坛歌
作者：魏源
朝代：清
体裁：古风

神仙不到秋风客，金乌晓挂牛山柏。旋磨天地无暂停，茫茫海上桃花核。日观峰前海日升，曾照当年七十君。照宋照汉兼照秦，六龙万乘来如云。来如云，去如电，从官侍臣俱不见。宝气既尽荒山空，尚记嵩呼贺封禅。纵使尧鹤轩龙万古存，俯视茫茫泪如霰。我朝黄屋来向东，高高下下四离宫，天桥六百卅丈穹。不求仙，不告功，不侈金泥玉检封。但勒御碑万丈崇，海曦射壁光瞳眬。海云五色扶桑至，清晓万灵朝泰帝。
洞庭吟
作者：魏源
朝代：清
体裁：古风

楚狂泊舟风烈烈，更上岳阳望湖月。楼头有客请我吟，轩乐湘灵休剿说。客言天地缺东南，汇为巨浸恣汪涵。年年横溢出江左，水气蒸为云气酣。汉潦破圩如破堞，江潦溃堤如沃雪。湖潦浸田如浸月，六郡万家供一决。不知五行何占设，无乃尧年逢降割。我谓客言意深苦，未暇议今且陈古。自昔楚薮誇云梦，几见洞庭登禹贡。今日楚薮称洞庭，遗迹何处寻云梦。水钟三湘失七泽，自古沧桑多变易。遂以九江诬洞庭，那识长江旧横辟。荆州九穴十三孔，今惟二穴馀皆壅。地不让水水争地，仰盂受灌建瓴涌。沿湖圩田岁增岁，曲防壑邻占地利。何况老林秦蜀开，下游沙塞洲渚洄。更加夏汛蛟水至，万马孰禦风涛雷。呜呼，八百里湖十去四，江面百里无十二，安能塞川川不溃。九穴须复九江初，七泽请仍云梦潴。以川还川湖还湖，那患阴阳妨噏嘘。楼下帆樯吴楚送，楼上钟鱼傍晚动。雄谭空喟贾长沙，忧乐江湖复何用。
洞庭西山销夏湾
作者：魏源
朝代：清
体裁：五言律诗

地天湖海浸，湖海地天环。在泽忘其泽，居山不觉山。花成前后海，云荡东西湾。自笑盆池里，濠鱼任往还。
洞霄道院
作者：魏源
朝代：清
体裁：五言律诗

瀑小不成壑，泉声多在楼。诸峰环客静，晏坐等山游。题字犹青竹，残僧半白头。人寰真似梦，顷刻已千秋。
济源
作者：魏源
朝代：清
体裁：五言律诗

在山出山一，长此雪霜冰。习坎盈坎未，已分河济渑。石寒疑裂浸，龙热畏清澄。何须寻伏见，始识浊胶能。
海州云台山老松歌
作者：魏源
朝代：清
体裁：古风

龙王出海苍髯须，怪怪奇奇天下无。得无盘古以前之草书，横斜乱劈苍崖枯。近压百岛蛟鼍气，远吸扶桑万重翠，自成海外一天地。松飓琅琅，松涛汤汤，松盖战云云茫茫。大哉百谷王中有此百树王，回我浩气于穹苍。夜深霆震百灵死，四山怒裂龙孙子。
海淀杂诗十首·其一
作者：魏源
朝代：清
体裁：七言绝句

封事承平午未阑，书生退直有馀閒。他年若写春明梦，金碧楼台水墨山。
海淀杂诗十首·其七
作者：魏源
朝代：清
体裁：七言绝句

涧泉退谷汇行宫，行尽源头路亦穷。无限沧桑陵谷感，出山泉不及山中。
海淀杂诗十首·其三
作者：魏源
朝代：清
体裁：七言绝句

昆明池水与天连，汇尽西山万道泉。解识蓬莱仙岛近，何须海上遣楼船。
海淀杂诗十首·其九
作者：魏源
朝代：清
体裁：七言绝句

前度蟠桃今又花，茂陵何处荐如瓜。神仙不到秋风客，留得昆明属汉家。
海淀杂诗十首·其二
作者：魏源
朝代：清
体裁：七言绝句

赐园退直玉堂春，扇子湖边莲叶新。福地神仙天尺五，不将边报渎词臣。
海淀杂诗十首·其五
作者：魏源
朝代：清
体裁：七言绝句

昨宵一雨出烟鬟，耕耤春农听水潺。云外楼台楼外塔，水中树影树中山。
海淀杂诗十首·其八
作者：魏源
朝代：清
体裁：七言绝句

龙髯便是隔山隈，裂帛湖前东四堆。何处香魂桃万树，千年风雨翠华来。
海淀杂诗十首·其六
作者：魏源
朝代：清
体裁：七言绝句

踯躅湖边落照凉，沿堤羡杀万垂杨。清阴何必灵和殿，日日莺声达建章。
海淀杂诗十首·其十
作者：魏源
朝代：清
体裁：七言绝句

实胜寺中八白龙，潭山银杏戒坛松。上林自有新桃李，不用秦云护汉封。
海淀杂诗十首·其四
作者：魏源
朝代：清
体裁：七言绝句

亭台岂是气嘘成，岛峤总疑云幻生。谁是升平醲酿久，已将寰海变蓬瀛。
游别海淀四首·其一
作者：魏源
朝代：清
体裁：七言律诗

万行柳色万声莺，啼遍千门万户春。车散花间雷殷地，珂环池畔水明人。承平侍从无封事，阆苑清严少世尘。不睹木天文绿赤，始知香案尽星辰。
游别海淀四首·其三
作者：魏源
朝代：清
体裁：七言律诗

香山驰道出西冈，每岁蒐巡忆武皇。百丈梵王乌藏刹，三千碉堞羽林枪。一自溟鲸风鹤警，更无柳絮菊花觞。昆明自昔楼船地，曾宴来庭万里羌。
游别海淀四首·其二
作者：魏源
朝代：清
体裁：七言律诗

天水空明上下间，梦魂岛峤几盘桓。镜中鱼鸟文王囿，画里楼台汉苑峦。舟至辄疑风引去，槎回始觉斗阑干。贾生年少前宣室，那识君臣际会难。
游别海淀四首·其四
作者：魏源
朝代：清
体裁：七言律诗

灞陵回首望长安，廊庙江湖岂异观。忧乐不关青嶂事，泳飞只作白鸥看。垂天云势西山拱，瀑月泉声北极寒。何必上林誇赋手，烟波自有旧渔竿。
游山后吟六首·其一
作者：魏源
朝代：清
体裁：古风

雨山潋滟云山幻，雪山清寒耸璀璨。三者皆暂不可久，惟有月山终岁有。米家雨墨倪家迂，摩诘好作雪山图，惟有夜山终古无人摹。月下烟中互起灭，山魂树影疑有无。月下远山不及近，夜听山泉声更静。空谷无人虫鸟绝，山灵皆寐我偏醒。夜山若在水之隅，琉璃倒浸寒冰壶。古寺敲门僧未宿，前林沽酒猿堪呼。平生爱山兼爱夜，科头入定长松下。水中藻荇是山林，直以长空为夏庌。
游山后吟六首·其三
作者：魏源
朝代：清
体裁：古风

世人游山不游谷，何异升堂遗奥曲。奥曲全在两山间，登高一览何由足。四岳妙在峡中溪，嵩衡到已少，岱谷更罕窥。华山西谷水帘下，亘古屐齿谁知之。开先石梁三叠谷，庐瀑止涉其藩篱。始知桃源别天地，只在目前人不识。厓高高，水深深。天苍苍，地阴阴。万松万石风泉吟，此中凡圣无古今。转眼便失云迷津，莫语屠门大嚼人。
游山后吟六首·其二
作者：魏源
朝代：清
体裁：古风

山有远秀难跻晤，君山小孤华不注。山有深入始胜远无奇，黟宕罗浮及武夷。远近皆奇恣所乐，庐屋天台及五岳。中藏灵秀外嵯峨，由来奇玉无粗璞。常憾游山不善画，今知图画皆虚假。楮墨止能图一面，其中层层面面何由写。笑倒千岩万壑图，尽写山背无山腴。峰峰皆立互遮掩，除非放倒峰峦纸上铺。一游胜读十年画，幽深无际谁能如。假山叠石似胜画，又恨烟霞泉树无。何以文章工写照，虚实向背差能到。无心模范苦相肖，欲宣宇宙灵秘公同好。安能世上有心人，尽领化工陶铸妙。
游山后吟六首·其五
作者：魏源
朝代：清
体裁：古风

无黛无树墨模糊，人言此是米家图，从此画里晴天无。顽山乱石恶藤树，恨不天工尽芟去，如何收之入绢素。又或胸无奇峭托平远，又或密画树林不见巘，千嶂雷同千面混。好山好水造物奇，一奇未游称画师，何异梦里逢瑶姬。画工须从化工出，未辨丹青先楖栗。万壑千厓胸涌溢，纵笔一挥疾无失。缩则尺幅长百尺，有若千龙万龙出。安得郦谢向平幻作荆关笔，万种空濛万萧瑟。
游山后吟六首·其六
作者：魏源
朝代：清
体裁：古风

溺仙溺佛溺山水，与溺酒色无殊轨。嗜好不专溺不深，安能万事不易此。巢由溺箕颍，黄绮溺商颜。李渤溺庐抟溺华，孙林溺彼百泉与孤山。李愿司空溺两谷，奋袂长往良非艰。世间尤物醉人性，色声光景忘往还。何怪云月泉石南面王，浓情酽念畴不芟。丰草长林麋鹿性，鱼鸟尚不甘笼樊。岂有乾坤至清气，而有尘垢争其悭。慕膻吓腐市朝客，何异髡嫫骄仙鬟。半生放浪深山里，日逐烟霞穷不已。世人狂我弃利名，我亦怪世遗云水，易地而观一律耳。臧谷亡羊孰歧视，役情于外皆堪耻。安得太上忘悲喜，安得见智见仁遗听视。
游山后吟六首·其四
作者：魏源
朝代：清
体裁：古风

平生好游山，独不好游洞。每入洞中如入梦。登山之难难于上青天，入洞之难难于下九渊。此生不惯蛇攒穴，但好天仙不地仙。阳洞虚明尚可亲，轩然肺腑出示人。阴洞真如城府人，险巇幽暗而阴屯。我闻洞天福地清且闲，别有天地非人间。虚白光辉自世界，琪泉瑶草清烂斑。安有幽圹潜寐长不晓，直待秉烛穷神奸。安得鬼斧摩天凿七窍，天窗轩豁天光照。乾端坤倪呈众妙，混沌纵死我心佼。
游山吟八首·其一
作者：魏源
朝代：清
体裁：古风

少年好远游，曾踞祝融之峰最上头。群山滚滚波涛浮，向背宾主无处求，那知造物融结何端由。入山日深峰日变，下下高高呈坎艮，始知脉络支干一生万。从此芒鞋踏九州，到处山水呈真面。骨肉虽殊性情同，一山参破万山见。浮气所耸为峦冈，浮液所涌为河江，浮垢所积为域封。一气鼓荡分流峙，全凭呼吸为伏起。大呼大吸收放数百里，小呼小吸胎孕一卷是。至今承平千万年，坤元息息通原委。雄哉大块大文章，变化怪奇无二理。我今杖策春山行，春山寂寂空无人。鸟啼花放大古春，苍茫独立吟鸿钧。
游山吟八首·其七
作者：魏源
朝代：清
体裁：古风

海山微茫而隐约，江山巉立而秀卓。溪山窈窕而幽深，塞山苍莽而磊落。吴山葱茜楚山横，蜀山剑戟秦山峃。南北嗜好性情殊，彼此弃取殊丘壑。我今何弃亦何取，大块文章任芒角。怪怪奇奇万万千，变化随心孰陶琢。我闻造化初，茫茫气与水，中央大块一卷耳。至卑者山，至高者水。泉故发山颠，石皆漾横理。霜雪云岚皆水气，银河瀑布九天起。我亦造化所铸之一物，本与山川同自出。骨血脉理毛发肤，草木土石形气质。平奇方正随赋畀，谁与五岳为六七。不知千秋万世视我古人时，比我何谷何山堪彷佛。
游山吟八首·其三
作者：魏源
朝代：清
体裁：古风

人知游山乐，不知游山悲。郁聿槎牙枯树枝，湍风石籁吟无时。尽日无人呼不应，一应谷响风霆驰。孤光惨惨照衣袂，赏心独往无人知。幽洞老僧眉一尺，扣之不语如扣石。缥缈绝壁似有人，欲往从之绝行迹。学禅学道两无福，云霄弃我为俗物。东乌西兔如旋轮，转眼青山冢崷崒。青山夜兮明月飞，青山晓兮明月归。青山默兮泉是舌，青山舞兮泉是衣。古寺深宵守玄牝，山魈窥山似相哂。流泉终是下山物，何事寒潭暂澄影。
游山吟八首·其二
作者：魏源
朝代：清
体裁：古风

人知游山乐，不知游山学。人生天地间，息息宜通天地籥。特立山之介，空洞山之聪。渟蓄山之奥，流驶山之通。泉能使山静，石能使山雄。云能使山活，树能使山葱。谁超泉石云树外，悟入介奥通明中。游山浅，见山肤泽。游山深，见山魂魄。与山为一始知山，寤寐形神合为一。蜗争膻慕世间人，请来一共云山夕。
游山吟八首·其五
作者：魏源
朝代：清
体裁：古风

登高使人欲望，临深使人欲窥。好奇好险信幽癖，此中况趣谁知之。不深不幽不奥旷，苦极斯乐险斯夷。譬如学道不深入，肤造安得穷其巇。僮仆嗔笑妻孥怪，木叶风啸疑魅夔。古人狂逸天使独，华阴痛哭山贼嗤。孤竹仲雍弃千乘，祇贪丘壑西南驰。此中南面安足易，何乃尚羁五斗为。山僧闵我语深夜，欲令息照尘劳非。徒留后约猿鸟笑，持赠记取千年藜。
游山吟八首·其八
作者：魏源
朝代：清
体裁：古风

青山不知何日生，白云不知何日横。青春不知何日老，惟有黄鹂夏木嘤嘤鸣。草色欲成波浪起，行至山巅青不止。高处如云下如水，幽人寻春方未已。道逢杖笠翁，疑是羲皇客。木叶衣，桃花色。性鹿豕，心木石。此中不知天地恩，何况人间帝王力。请君住山一百年，置身无怀与葛天。尚友鸿蒙以前之人物，遐观洚洞以外之山川。却笑桃源蓬峤人，必于世外求神仙。
游山吟八首·其六
作者：魏源
朝代：清
体裁：古风

五岳山大圣，岩立天中央。馀山尽狂狷，天骨仙开张。武夷雁宕天之狷，黄海桂林天之狂。王屋台庐颇得岳气势，正如具体之中行。其馀平远雷同半乡愿，胡广中庸之孔光，何况蚕丛攒沓黔夜郎。始知山贵特立而耿介，正犹豪杰师文王。倚天拔地自雄放，岂必面目同员方。亦有娟娟绝俗仙娥态，亦有萧然逸士尘外装。平原数仞能有千仞势，亦敌磅礴而莽苍。半生游山山未了，飞泳乾坤一鱼鸟。有人大笑鸿蒙表，厥初造物胸中谁起稿。
游山吟八首·其四
作者：魏源
朝代：清
体裁：古风

昔客京师尘海间，百里望山如望仙。今来岭峤山水窟，餍山不得出山谷。肉山不及骨山爽，卧瀑不如立瀑漭。舟行十日始出山，耳不闻声心内响。向平昏嫁始入山，何不尽携儿女来山间。淮南鸡犬云中喧，梅福眷属皆神仙。云中仙人大笑谑，世间那有扬州鹤。
游摄山题幽居禅院三首·其一
作者：魏源
朝代：清
体裁：五言律诗

离宫穷险陟，石洞裂天开。若匪孤云宿，应无一衲来。雨凋今代碣，塔有六朝苔。何意崆峒僻，频闻七圣回。
游摄山题幽居禅院三首·其三
作者：魏源
朝代：清
体裁：五言律诗

何须跻绝顶，矜瞰大江流。谷口粤中旷，林声炎外秋。小题崖溜似，三宿树王留。摹拓山僧托，文章浩劫求。
游摄山题幽居禅院三首·其二
作者：魏源
朝代：清
体裁：五言律诗

泉恐出山浊，心聊对涧醒。涧光僧眼碧，山色佛头青。风籁无禽籁，樵形似树形。回头岚已合，重至路疑扃。
湘江舟行二首·其一
作者：魏源
朝代：清
体裁：七言律诗

众山白云归一山，人在众山山峡环。江晓受烟兼受雨，云低生树上生峦。欲知瑟瑟萧萧意，只在青青黯黯间。可惜舟中无画笔，天然粉本百荆关。
湘江舟行二首·其二
作者：魏源
朝代：清
体裁：七言律诗

滩声蝉声沦茗声，一枕潇湘月二更。蝉已带秋送归思，滩犹争水留人行。惟馀茗雨吟天籁，顿悟诗情似雪清。望里劳劳十年路，不知芳草为谁生。
湘江舟行五首·其一
作者：魏源
朝代：清
体裁：五言绝句

一艇小如叶，一江平似掌。恐惊翠濛濛，缓叩中流榜。
湘江舟行五首·其三
作者：魏源
朝代：清
体裁：五言绝句

但见湘水明，疑为湘月白。何来过橹声，梦遍邻舟客。
湘江舟行五首·其二
作者：魏源
朝代：清
体裁：五言绝句

寒江卖酒艇，声绕寒江回。绿烟浮万顷，难得一尊来。
湘江舟行五首·其五
作者：魏源
朝代：清
体裁：五言绝句

江程十里阻，云乱无处所。千山相对岚，一棹独归雨。
湘江舟行五首·其四
作者：魏源
朝代：清
体裁：五言绝句

夜深群动息，江静一舟无。忽忆山阴道，和烟宿鉴湖。
湘江舟行六首·其一
作者：魏源
朝代：清
体裁：古风

采石黄鹄矶，卷石非雄岠。惟扼长江势，遂乃名千古。浯湘屹双台，蒸湘峙二鼓。奋如当阈猊，怒若守关虎。水大石亦雄，水幽石斯妩。不识造物心，何故丽阃户。至今澄潭影，翠倒百丈树。石峻水潆洄，俯瞰纤鳞数。蛟龙欲起时，全潭绿俱舞。濛濛百里江，罩此一潭雨。江山点缀奇，形势风云阻。昭潭更无底，空明胜牛渚。何须月黑天，燃犀照水府。
湘江舟行六首·其三
作者：魏源
朝代：清
体裁：古风

烟雨一朝霁，两面晴山曜。我舟逼岸行，人物影俱肖。何来三峰矗，鼎立峙旗纛。无端路再转，方正垣墙冒。绝无坼裂痕，澈骨青苍峭。三转出螺黛，如人临镜笑。顷刻三变幻，谁从究灵妙。滩行日百转，百转山百貌。上下一碧泓，东西翠成奥。何时出此围，中宵梦员峤。
湘江舟行六首·其二
作者：魏源
朝代：清
体裁：古风

乱山吞行舟，前樯忽然没。谁知曲折处，万竹锁屋闼。全身浸绿云，清峰慰吾渴。人欬鸥鹭起，净碧上眉发。近水山例青，湘山青独活。无云翠濛濛，烟林尽如泼。遥青一峰显，近青一峰灭。眼底青甫过，意中青郁勃。汇作无底潭，遥空碧蓝阔。十载画潇湘，不称潇湘月。今朝船窗底，饱阅千崷崒。他年载画船，鸥鹭无汝缺。
湘江舟行六首·其五
作者：魏源
朝代：清
体裁：古风

溪穷石壁夹，厓转穹碑嵷。如何千丈影，下照澄潭动。荒寒文字怪，忠烈山川重。遂令浯溪石，上敌嵩华竦。转瞬元祐党，又磨厓藓空。江海放臣心，拜鹃万古恸。独怅杜与韩，山斗同时奉。寤寐唐社稷，缱绻楚屈宋。皆友元道州，咫尺耒阳冢。竟无一面谋，不预琼瑶宠。山荒月黑天，临风一澒洞。
湘江舟行六首·其六
作者：魏源
朝代：清
体裁：古风

两山势欲合，溪流互相界。欲合不合间，麓趾相钩带。石骨刷寸肤，苔藓无由疥。巑岏千面目，坦腹受漰湃。谁知两三窍，中有万壑籁。两堰如叠梯，百丈千艘挂。水一有不胜，舟乃得寸迈。卅六斗既穷，始觉青天隘。九疑俯混茫，七泽吞芥蒂。古人创辟事，动为百世籁。北屹万里城，南航五岭背。指挥役百灵，湘漓听分派。汉代戈船将，尚闻此下籁。至今鳌石祠，牲醴走祈赛。运河闸汶济，何足雄两戒。
湘江舟行六首·其四
作者：魏源
朝代：清
体裁：古风

明月忽在右，明月忽在左。一滩响未来，一滩响甫过。明月不在峡，明月不在溪。上山下山寻，空山无端倪。夜静山月高，潭明水如镜。孤篷入翠烟，住久波始定。须臾清晖满，金精水气旺。众山忘妍丑，远近各奔向。凉飙透疏篷，山月入窗隙。遥忆故园梦，念此遂成客。
湘江舟行四首·其一
作者：魏源
朝代：清
体裁：五言律诗

亦欲愚溪去，其如山水重。鸟鱼骄九曲，竹树醉千峰。人入琅玕国，天围翡翠墉。估帆贪利涉，不入壑丘胸。
湘江舟行四首·其三
作者：魏源
朝代：清
体裁：五言律诗

翻从迷误所，得入水烟封。习知潇远近，犹惑峿西东。鸟灭烟千树，鸡鸣村一重。何来鸂鶒起，惊破翠濛濛。
湘江舟行四首·其二
作者：魏源
朝代：清
体裁：五言律诗

树色骄帆色，湘声乱雨声。舟移岳变化，棹犯水空明。渔老晴晖内，村殊浊酒倾。移家此中住，那用武陵行。
湘江舟行四首·其四
作者：魏源
朝代：清
体裁：五言律诗

水路一千里，江流似玉环。天边时白鸟，烟外忽青峦。行尽无人路，惟馀太古山。秦人如可晤，一去不须还。
潼关
作者：魏源
朝代：清
体裁：五言律诗

晓日潼关启，云胸詄荡开。千秋河岳色，犹挟汉唐来。马带中原雨，车驱万壑雷。何须论德险，兴废一莓苔。
潼关行示杨广文二首·其一
作者：魏源
朝代：清
体裁：古风

久闻潼关名，今识潼关面。此去华阳尚数程，天险谁言一当万。雨止岳岫秋容青，风来关塞河声健。坐觉苍茫万古心，犹逐风云四时变。客言十二连环堞，古设禁沟之西北。连山堑谷亘西南，锁断飞鸟无形迹。灞浐惟防东寇来，汴京又杜西师出。间道尚闻商县攻，变局纷纷罕沿袭。守秦不守关，守关不守沟。守沟不建堡十二，肘腋腹背差千秋。我谓客言意深苦，请更为君扩胸腑。车战变骑骑变步，山川地利皆殊古。成皋函谷古金汤，步攻近世谁嵎虎。书生史事空撑拄，不苦浊醪战尊俎。华山渐去骊山来，明朝更赋汤泉哀。
潼关行示杨广文二首·其二
作者：魏源
朝代：清
体裁：古风

梦上太华峰头作重九，眼底棋秤环九有，一著高伸巨灵手。黄河左，终南右。高者如升天，下者如投臼。铁骑百万九边守，自非天倾地陷何当朽。几家软车伏道旁，几家铜狄埋蒿莠。信陵不入函谷关，入者黄巢安禄山。伯升不御咸阳殿，御者更始牧童贱。翻局覆局皆天意，庸手国手等儿戏。哥舒白谷两英雄，痛哭催军万年泪。华表鹤归城郭横，战场吊古云冥冥。槐国金汤几战并，平世跛羊蓑笠升，请君莫诵潼关行。
澳门花园听夷女洋琴歌
作者：魏源
朝代：清
体裁：古风

天风吹我大西洋，谁知西洋即在澳门之岛南海旁。怪石磊磊木千章，园与海涛隔一墙。墙中禽作百蛮语，楼上人通百鸟语。鸟声即作琴声谱，自言传自龙宫女。蝉翼纤罗发鬌鬖，廿弦能作千声弹，初如细雨吹云间。故将儿女幽窗态，写出天风海浪寒，似诉去国万里关山难。倏然风利帆归岛，鸟啼花放樯声浩。触碎珊瑚拉瑟声，龙王乱撒珍珠宝。有时变节非丝竹，忽又无声任剥啄。雨雨风风海上来，萧萧落落灯前簇。突并千声归一声，关山一雁寥天独。万籁无声海不波，银河转上西南屋。呜呼，谁言隔海九万里，同此海天云月耳。膝前况立双童子，一双瞳子剪秋水。我昔梦蓬莱，有人长似尔。鞭骑么凤如竹马，桃花一别三千纪。呜呼，人生几度三千纪，海风吹人人老矣。
王屋山天坛观云歌
作者：魏源
朝代：清
体裁：古风

人言王屋少泉水，不若中条雷电起，岂知王屋云海铺足底。云海收放谁司权，天坛石上神龙眠。日日云师出行雨，指挥节度非由天。左云不得右，右云不得左。自何峰出归何峰，日日峰头自关锁。有时蓬勃蒸滃如釜镬，不出三朝必霖澍。有时横斜腰腹如缣素，知是晴云作画幅。有时片片入谷俄忽失，此是归云无雨力。山灵将云如将兵，指撞号令无专行。四山环拱为云城，不放一云出谷坑。山恃云如龙恃水，龙无云水何以生。有时雨后云铺海，登坛大阅屯千营。天坛果是将坛地，众云奉此如瑶京。我今万仞峰头俯乔岳，石巉巉兮云漠漠。呼吸乾坤为橐籥，愿与青山申旧约。山头一半是烟霞，山腰以下是吾家。世外红尘不到地，但须流水绕桃花。济源涸后泉离石，从此山云少颜色。愿收清济复归山，只须一夜蛟龙力。从此云中飞瀑雷，亦如银河天上来。何羡嵩云岱云华云铺海哉，天风咳唾诗琼瑰。
理安寺偶题赠道宜上人二首·其一
作者：魏源
朝代：清
体裁：古风

六合塔畔舍舟行，峰回路转流泉迎，不闻江声闻涧声。入谷九溪十涧更，渐渐穿林略彴横，不闻人声闻鸟声。参天云树无阴晴，日暮空谷林丁丁，不闻鸟声闻樵声。再转风幡出塔层，寺门铃语钟磬鸣，不闻樵声闻梵声。
理安寺偶题赠道宜上人二首·其二
作者：魏源
朝代：清
体裁：古风

松梢浮烟暮霞薄，槲叶无人自相逐，白云到门无剥啄。山中鸟啼山月起，隔烟邀人度春水，山童早入前山里。老僧磊落万夫特，闭门自养桃花色，晚唤白云作檀越。夕阳西下无炊饭，惟有朝朝树鸦返，天外归来不辞远。
瓜州归棹二首·其一
作者：魏源
朝代：清
体裁：七言律诗

去年风雪走燕关，今岁春明又报还。见即有情横岸树，远来相迓隔江山。涛吞北固天无限，沙涨东头地有湾。最是纤纤新月出，似知行客唱刀环。
瓜州归棹二首·其二
作者：魏源
朝代：清
体裁：七言律诗

霁色阴如欲晓天，乱峰青到酒尊前。冰消淮水知家近，春入吴舠在客先。柳岸倒翻千浪雨，鹭帆冲破一江烟。船娃不识离人恨，但唱桃花锦浪篇。
登太行绝顶
作者：魏源
朝代：清

临险如大敌，奋势成独往。竭尽筋力能，驯至青冥上。一壁石怒生，千崖狞相向。石云昼不收，崖瀑夜逾响。数日惟一登，不知所历向。及颠反下视，始悔轻身妄。俯影如在渊，其深不及望。中奥何包孕，山于斯府藏。一降一生妍，一步一回仰。一石亘千里，石上森万峰。羊肠绕其西，孟门峙其东。凛然长黑云，我行入其中。崩崖划大谷，飞瀑裂鸿蒙。诸山听指挥，趋侍何鞠恭。关塞肘腋扼，郡邑尻脽从。昂头赴东海，三月脊犹穹。绝顶竟砥平，万马屯崇墉。建瓴批捣势，扼吭当关雄。一面制天下，络绎驱驼？。宜乎紫团参，自古王气钟。到此身骤贵，宇宙蟠心胸。承平无险要，怀古来悲风。
登太行绝顶·其一
作者：魏源
朝代：清

临险如大敌，奋势成独往。竭尽筋力能，驯至青冥上。一壁石怒生，千崖狞相向。石云昼不收，崖瀑夜逾响。数日惟一登，不知所历向。及颠反下视，始悔轻身妄。俯影如在渊，其深不及望。中奥何包孕，山于斯府藏。一降一生妍，一步一回仰。
登太行绝顶·其二
作者：魏源
朝代：清

一石亘千里，石上森万峰。羊肠绕其西，孟门峙其东。凛然长黑云，我行入其中。崩崖划大谷，飞瀑裂鸿蒙。诸山听指挥，趋侍何鞠恭。关塞肘腋扼，郡邑尻脽从。昂头赴东海，三月脊犹穹。绝顶竟砥平，万马屯崇墉。建瓴批捣势，扼吭当关雄。一面制天下，络绎驱驼？。宜乎紫团参，自古王气钟。到此身骤贵，宇宙蟠心胸。承平无险要，怀古来悲风。
登太行绝顶五首·其一
作者：魏源
朝代：清
体裁：古风

临险如大敌，奋势成独往。竭尽筋力能，驯致青冥上。一壁石怒生，千崖狞相向。石云昼不收，崖瀑夜逾响。数日惟一登，不知所历向。及巅反下视，始悔轻身妄。俯影如在渊，其深不及望。中奥何包孕，山于斯府藏。一降一生妍，一步一回仰。
登太行绝顶五首·其三
作者：魏源
朝代：清
体裁：古风

一石亘千里，石山森万峰。羊肠绕其西，孟门峙其东。凛然长黑云，我行入其中。崩崖划大谷，飞瀑裂鸿蒙。诸山听指挥，趋侍何鞠恭。关塞肘腋㧖，郡邑尻脽从。昂头赴东海，三月脊犹穹。绝顶竟砥平，万马屯崇墉。建瓴批捣势，㧖坑当关雄。一面制天下，绎络驱驼𩦺。宜乎紫团参，自古王气钟。到此身骤贵，宇宙蟠心胸。承平无险要，怀古来悲风。
登太行绝顶五首·其二
作者：魏源
朝代：清
体裁：古风

日觉深山深，日忘太空太。略无寸步直，惟见两崖对。上党天下脊，河山制两戒。始知经陟高，足底群峰会。游尘失秦陇，微茫指汾浍。欹倾海万涛，泱漭天四塞。水从万山顶，泻落青天外。寺卧白云中，不梦红尘界。屡经开阖间，造物方未艾。
登太行绝顶五首·其五
作者：魏源
朝代：清
体裁：古风

不见游子归，但见白云还。松涛无时停，卷上壶关山。侧下就烟静，决立受风宽。礐石磝石竞，出坎入坎艰。侧身乾坤内，独立衣裳单。天风万窍鸣，五月炎天寒。
登太行绝顶五首·其四
作者：魏源
朝代：清
体裁：古风

昔闻地去天，俯仰亿万里。天柱须弥峰，梯颠先造趾。今陟太行颠，几点齐州视。仰塞天宇空，初疑世界止。绝顶望苍茫，大块才复始。颇疑太素前，阴阳一炉匦。洪钧有何心，喷薄万流峙。溪谷相牝牡，烟云孰驱使。如何太古来，声光从不徙。方知七窍穿，混沌未曾死。
登高邮文游台三首·其一
作者：魏源
朝代：清
体裁：七言律诗

四面开窗眼界全，面墙一旦见青天。数村明灭沧波外，万厓纵横积气边。江北无山云作岫，城南积水柳生烟。登临不独贪春色，要看千家雨后田。
登高邮文游台三首·其三
作者：魏源
朝代：清
体裁：七言律诗

水国城高即当峰，况兼名胜荡心胸。文章南渡无前辈，望秩东来等禅封。千载江山风月我，百年身世去来鸿。与君先后凭栏客，一代秦邮两寓公。
登高邮文游台三首·其二
作者：魏源
朝代：清
体裁：七言律诗

何事终年最系情，晴多望雨雨祈晴。湖云似堰当楼黑，春水浮天上树明。谁道登临宜作赋，难忘忧乐是专城。农桑未暇还诗礼，空对前贤百感生。
皇朝武功乐府十八首 其一 王业艰
作者：魏源
朝代：清
体裁：乐府曲辞

圣人出，东海东。如日出，扶桑红。山长白，江混同。戡同仇，靖内乱。甲十三，敌无算。免冑战，孤盾捍。王业艰，可长叹。同部惧，协力图。九国师，浑河逾。誓堂子，风霆驱。一成旅，千郭郛。王业艰，可长吁。适野谋，画地议。揭衣猎，雪没髀。大小白，龙腾起。王业艰，贻孙子。
皇朝武功乐府十八首 其七 入关战
作者：魏源
朝代：清
体裁：乐府曲辞

七憾告天，师非得已。中外边氓，皆吾赤子。我师百胜，思与明休。明兵百败，反不我酬。我制关外，明制关内。不争中原，与天同大。封汗其可，铸印其可。地负海涵，奚靳于我。为告三卫，为告朝鲜。其达朕志，俾民息肩。为语明藩，为语明臣。其达汝主，俾悉我仁。我文事昆，我汤事葛。保世乐天，生民是吁。汉祖唐宗，犹和北塞。彼昏不知，罔恤民害。明实我疾，我复明仇。开关延请，孰知其由。天眷东顾，天难谌斯。恤民谦己，天鉴我慈。
皇朝武功乐府十八首 其三 收辽部
作者：魏源
朝代：清
体裁：乐府曲辞

黑龙江以南，混同江以东。是皆打牲部，语言骑射同。非如游牧区，番蒙树羽翼。莫斯亟舟车，取之勿使失。编旗配籍供羽檄，女真兵万不可敌，何况巴图增不亿。老满洲，新满洲，此外尽呼索伦俦。更有东海鱼皮族，使马使犬及使鹿。至今但呼索伦兵，谁道当年十一征。十一征，贻千城。
皇朝武功乐府十八首 其九 定朔漠
作者：魏源
朝代：清
体裁：乐府曲辞

大漠以北，三喀制之。九白是贡，于我羁縻。西寇凭陵，思吞北部。倾国东投，若子投母。耽耽卅八部，思爪取之。我皇不忍，曰其抚之。准复东犯，皇赫斯怒。战若雷霆，解如风雨。北斗以北，战窜无所。乃命三汗，各反其部。六龙屡临，大漠春扈。泉滃于沙，草茁其阻。惊沙极天，积雪皑皑。车宿衔枚，我行至再。蠢彼准夷，昏惑不悔。人所共弃，天亦厌之。郅支献首，皇曰旋师。准夷既庭，漠北悉宾。际天所覆，莫不尊亲。礼乐征伐，奄奠遐荒。于斯万年，受天之庆。
皇朝武功乐府十八首 其二 收金部
作者：魏源
朝代：清
体裁：乐府曲辞

扈伦金四部地，大相并吞。为明南北关保障，世近藩。恃明之援，不与我弟昆。明援不至饥不振，请入捍边复不肯。和不和，战不战。叛复降，降复变。遂为我所乘，始奄有旧甸。明人东北望，晚霞赤天半。始忌金再兴，压胜遗陵断。谁知金国史，神授梦中赞。艰哉艰哉皇拨乱。
皇朝武功乐府十八首 其五 收朝鲜
作者：魏源
朝代：清
体裁：乐府曲辞

朝鲜我东邻，貂参通互市。东畏日本偪，于我翻倔峙。谓恃明强援，岂知明早靡。外和心不亲，螳臂独拒轨。遂怒十万师，终获再因垒。师往秋霜零，师还春草青。嘉其礼义国，始终不贰明。至今重华宴，赋诗陪使荣。有文无武备，属国犹见令。慎哉文与武，有国无偏轻。
皇朝武功乐府十八首 其八 戡三藩
作者：魏源
朝代：清
体裁：乐府曲辞

三孽非殷顽，叛明复叛我。藩镇成尾大，封建真不可。祸之大小，撤之迟速，肯为七国诛晁错。军之进退，贼之张弛，肯为鸱张赦封豕。筹饷筹兵急如火，指挥万里洞观火。百里虩震惊，匕鬯不丧堕。鄱阳湖，友谅殂。洞庭湖，三桂俘。谁言守成易，功与创业符。丕承丕显文王谟。
皇朝武功乐府十八首 其六 天助师
作者：魏源
朝代：清
体裁：乐府曲辞

钜鹿昆阳，军挟雷雨。天之所祐，视今为古。维萨尔浒，天地雺墨。我暗击明，敌明击黑。枪炮柳林，军无我殛。入关两战，沙立雷鸣。钱唐骑渡，海潮不漰。更有返风，富察之垒。鸭绿混同，冰合冰解。所至天祐，天讵我私。风霜之杀，时雨之师。帝王天授，靡人是任。上帝临女，毋贰尔心。
皇朝武功乐府十八首 其十 荡青海
作者：魏源
朝代：清
体裁：乐府曲辞

贺兰山以南，星宿海以东。八家和硕部，屏藩世效忠。北捍准葛寇，南与卫藏通。丹津忽枭獍，好乱矜枭雄。思复祖霸业，兼长四部宗。要盟集毡帐，汝各弓汝弓。从兵三十万，一时草偃风。王师会青海，特命简元戎。雪夜七千卒，径捣穹庐空。荡荡河源西，茫茫海柳红。师来自天降，师反如飘风。穹碑立大学，遂绍天山功。青海虽云平，准夷尚复在。赖有和林超勇王，一战浑河震瀚海。
皇朝武功乐府十八首 其十一 荡西陲
作者：魏源
朝代：清
体裁：乐府曲辞

天山以北，瀚海以西。狼生貙，貙生貔。世患我边扰我畿，使我三朝西顾无宁时。转粟阴山北，劳劳十万师。此贼不灭，天下不安，天时不至圣犹难。天时既至，机不可失。五单于争立，天兆亡胡日。奋起亟乘之，果然电埽流沙碛。沙碛虽云埽，反覆几回狡。午夜军书中夜草，五载忧勤天欲老。始信为君难，乾坤非易造。再闭再通戊己道，重待我皇重电埽。
皇朝武功乐府十八首 其十七 靖流寇
作者：魏源
朝代：清
体裁：乐府曲辞

南山薮奸宄，明季张李横。未有妖氛起太平。物众地大，蘖牙其萌。万里飘忽何横行，彗埽天市光欃枪。秦攻溃蜀，蜀攻溃楚，巢穴老林万山阻。剿不胜剿，抚不胜抚，所至胁从多如雨。始知剿内贼，难于禦外侮。堡寨既成民得所，釜鱼阱兽无窜处。始知防贼如防川，以堤防水斯可堵。额经略，德参赞，百战封疆戡内难。八载凯旋告裕陵，驭民朽索犹三叹。
皇朝武功乐府十八首 其十三 复西藏
作者：魏源
朝代：清
体裁：乐府曲辞

乌斯藏，号三卫，广谷大川常自为。风气爰有黄教佛，常證轮回性不寐。大西天，小西天，化身达赖与班禅。东瀚海，西青海，熬茶万里来膜拜。迎法师，求舍利，六朝西域兵争事。怪哉准噶何猰㺄，其口奉佛，其心夜叉罗刹曾不殊。攘佛之国踞佛都，如来终赖汤武扶。王师三道军容盛，诸部拥护禅林定。禅林定，非一阵，乾隆廓喀还再胜。金奔巴瓶卒颁令，大哉神孙承祖圣。
皇朝武功乐府十八首 其十二 定回部
作者：魏源
朝代：清
体裁：乐府曲辞

乌藏北，天山南。城郭国，都护环。婆罗兴，佛教革。自明季，为准役。赖王师，释归塞。叛不朝，怨报德。天讨至，螳拒坚。墨水垒，浑河沿。风雪夜，马不前。神助师，降自天。崩土瓦，游釜阱。弃巢穴，逾葱岭。葱岭西，月支漆。捷书至，甘泉夕。回教回，佛教佛。何须印度角端出。
皇朝武功乐府十八首 其十五 收台湾
作者：魏源
朝代：清
体裁：乐府曲辞

大洋海以南，声教所不极。五帝三王，未尝有岛国。明季入荷兰，旋为郑氏得。胜则闯入败归塞，全倚波涛为薮匿。自比徐韨箕子域，使我沿海边民不安息。三藩既戡定，始议图岛夷。盈庭尽畏难，特命靖海施。雷霆震荡海水飞，竟入虎穴取子归。辟地数千里，岂非圣决几。非常之策不谋于人，不然南海几作西洋邻。至今海波澄不侵，休数内鬨朱与林。
皇朝武功乐府十八首 其十八 靖海氛
作者：魏源
朝代：清
体裁：乐府曲辞

山寇甫熸海寇炽，从古升平无久日。海寇非岛夷，沿海奸民出。外夷艇，内盗艇，掀天狂飓如安枕。劫商艘，拒兵艘，闯台闯浙何其豪。粮硝接济严海禁，亦如坚壁清野令，卒尸鲸鲵剪枭獍。康熙收台湾，先在臣荷兰。嘉庆靖艇匪，先在臣越南。内盗犹须联属国，况制吐番舍回纥，何况条支大秦国。
皇朝武功乐府十八首 其十六 靖金川
作者：魏源
朝代：清
体裁：乐府曲辞

鬼方克三年，殷宗非得已。易象系之既济与未济。王师初因垒，开网受降馘。谁料畏威不怀德，谁知以怨而报德。地险天险不可升，雨雪云梯百道登。卒碎其碉犁其庭，难于上九天，奇于轰九霆。岂惟金川戡定难，更有缅甸兼越南，宸章乐府再三叹。
皇朝武功乐府十八首 其十四 和西洋
作者：魏源
朝代：清
体裁：乐府曲辞

西抵欧罗巴，东抵黑龙江。首尾数万里，皆偪邻我邦。城我索偷貂参壤，东兵禦之终弗创。赐书荷兰达其王，卒定界石分戒畺。东畺虽云定，天容穆弗已。谓此海道数万里，数月往返迅如此。加以火器天文技，岁岁梯航来贡市，千载终非中国喜。汤若望，南怀仁。西洋艺事常谆谆，忧深思远唐尧仁。
皇朝武功乐府十八首 其四 收元部
作者：魏源
朝代：清
体裁：乐府曲辞

大漠数千里，天以界北南。元裔分据之，皆宗插汉汗。奈何恃倔强，日自凌其侣。为渊驱鱼圹驱兔，笑我水滨六万伍。自命四十八万部，一夕乘之走无所，漠南万里皆臣虏。元玺入漠三百年，复归真命主。武庚再叛墟其土，太仆牧场尤近圉。至今天闲四十万，云屯万谷如风雨。就中三卫科尔沁，世世甥舅尤禦侮。明屯九边备阴山，我朝四十八家共年班，谁识先朝绥服艰。
盘山二首·其一
作者：魏源
朝代：清
体裁：五言律诗

出谷全无地，除山尽是天。四围峰寂寞，一客影苍然。割白遥吞海，浮青直到燕。雄哉銮辂地，龙气满山川。
盘山二首·其二
作者：魏源
朝代：清
体裁：五言律诗

入谷不数里，四山都是松。松松势相接，高下尽成峰。苍叟夜来下，白云何处钟。下冈回望合，惟见碧芙蓉。
盘山寄僧
作者：魏源
朝代：清
体裁：五言绝句

别君盘山头，我复盘山路。犹忆寺楼眠，风泉乱高树。
盘山纪游
作者：魏源
朝代：清

北龙到海尽，郁钟泉石秀。巀然大黑云，横枕蓟门右。矫首忽西上，欲与太行斗。青苍无坼虩，谁识中藏奥。全变边塞莽，自成苍玉宙。阳崖百卉尊，阴谷千冰溜。松云栋牖出，韶頀阶除奏。我来雨后山，黛洗烟岚透。干霄千石奋，喷雪万泉吼。雄哉造化藏，远笑骊山陋。
盘山纪游四首 其三 中盘松
作者：魏源
朝代：清
体裁：古风

峰势合成围，行行无所往。窔奥回无倪，但闻空谷响。松与瀑争涛，全出诸山养。面面芙蓉障，衙衙鳞甲强。俯视不见山，只疑云海荡。一转一幽森，百步百肸蚃。入东忘西胜，愕后失前赏。夙世苍髯翁，重来此扶杖。禽鸟怪人啼，僧樵无揖让。日友太古云，日吸诸天沆。欲寻出世侣，更向云深访。
盘山纪游四首 其二 下盘泉
作者：魏源
朝代：清
体裁：古风

水无石不奇，尤难驶石面。不坠深堑中，欲助松涛恋。万泉趋一涧，何来横石堰。力悭出山泉，欲激群龙战。自非石当关，安得水百变。从此瀑瀑松，习坎逢重荐。从此涧涧石，卧虹饮飞练。闸内百潆洄，闸外千霆电。梁上石嶙峋，梁下雪奔溅。苍寒浸金碧，乾坤镜一片。大哉动静情，声光惬宸眷。
盘山纪游四首 其四 上盘石
作者：魏源
朝代：清
体裁：古风

陟盘不造巅，几受盘中缚。今朝峰顶身，影从塞外落。海山亘燕蓟，蜿蜿蟠龙若。兹山特龙首，峰又龙之角。石石欲上天，鳞甲之而作。足底云蓬蓬，耳侧风霍霍。松泉亿万涛，尽作云霄乐。此身大虚舟，暂向人间泊。会当抟扶摇，岂独矜廉锷。请从云中君，永谢岩峦托。
盘山纪游四首·其一
作者：魏源
朝代：清
体裁：古风

北龙到海尽，郁钟泉石秀。巀然大黑云，横枕蓟门右。矫首忽西上，欲与太行斗。青苍无坼隙，谁识中藏奥。全变边塞莽，自成苍玉宙。阳崖百卉尊，阴谷千冰溜。松云栋牖出，韶頀阶除奏。从知姑射仙，何异山梁雊。我来雨后山，黛洗烟岚透。干霄千石奋，喷雪万泉吼。雄哉造化藏，远笑骊山陋。
石公山后吟
作者：魏源
朝代：清
体裁：古风

水在月上，月又在水上，到此湖天互昭旷。云踞石巅，石欲踞云巅，到此人天割山川。屹者黄州千丈壁，横者虎阜千人石。㟏者彭蠡石钟山，矗者桂林簪笋戟。尽掇宇宙之怪奇，来与太湖作劲敌。水石相敌两不降，万古千秋忘主客。谪仙坡仙不此游，至今山月无颜色。安得销夏湾前买一宅，朝看烟雨湖，暮踏盘陀石。亦不须水仙吹铁笛，亦不烦狂啸星辰摘。一年三百六十日，朝朝太湖石上巍峨醉，湖水尊罍云月客。
石钟山二首·其一
作者：魏源
朝代：清
体裁：五言律诗

邑小大江明，千峰似一城。石空斯有响，水怒不平鸣。磊落刘琨骨，噌吰夏统声。何船邻笛裂，顿使四山惊。
石钟山二首·其二
作者：魏源
朝代：清
体裁：五言律诗

破天青到水，玉立两峰明。芙蓉三百尺，气压九江城。谁向波涛夜，来听天地声。中宵频到枕，梦里乱云鸣。
石门洞瀑
作者：魏源
朝代：清

来从不尽山，归入无底谷。谷中鸣百雷，谷外攒苍玉。有呼响必应，环合城墉束。大声劈天来，千丈壁如覆。再坠再飞起，汇此两潭绿。雄豪化清泚，苍翠围寒肃。满壁蛟螭痕，泉声寒佛屋。客踞潭中砥，僧入帘中瀑。四面和松涛，诸天奏琴筑。神物呦潭中，中宵光上烛。何时起行雨，一洗苍生溽。
碑洞
作者：魏源
朝代：清
体裁：五言律诗

磨成千片石，已费万年心。不是碑渊海，真成鬼邓林。文章苍颉血，浩劫雍门琴。谁傲乾坤毁，堂堂自古今。
秋兴十一首·其一
作者：魏源
朝代：清
体裁：七言律诗

瓠子秋风又屡惊，干戈水旱自相争。厝薪谁暇楗薪计，金穴宁妨蚁穴倾。亢角气缠河鼓壮，欃枪光伴大梁明。未袪鄙邑防封殖，遑说银潢洗甲兵。
秋兴十一首·其七
作者：魏源
朝代：清
体裁：七言律诗

海外休谈更九州，江南财富尚千秋。汉家表饵和戎策，越国缯纨沼敌谋。互市那须汗血马，开边自有粪金牛。却欣酒价年来贱，半笏朱提百石舟。
秋兴十一首·其三
作者：魏源
朝代：清
体裁：七言律诗

大漏卮兼小漏卮，宣防市舶两倾脂。每逢筹运筹边日，正是攘琛攘赆时。海若蛟宫奔贝族，河宗宝藏积冯夷。莫言象数精华匮，卦气爻辰属朵颐。
秋兴十一首·其九
作者：魏源
朝代：清
体裁：七言律诗

日旰传餐五夜书，如何秋气赋凋芜。未论武备承平弛，试问文才振铄无。山泽云雷徵蜴蠖，关河霜雪辨驽驹。云雷霜雪朝朝事，谁待中流始觅壶。
秋兴十一首·其二
作者：魏源
朝代：清
体裁：七言律诗

谷改陵颓逆若潮，怀襄以后未今朝。五行水气乘金气，四列南条变北条。改道遑师王景策，迁都先畏洛阳遥。尾闾不畅休喉舌，杞国徒忧曲突焦。
秋兴十一首·其五
作者：魏源
朝代：清
体裁：七言律诗

小草岂希横草侯，买山争作出山谋。春风牧竖输羊税，秋雨文园典鹔裘。弓玉不惩阳虎窃，车金空等茂陵求。当年文景捐租日，府海官山尚不收。
秋兴十一首·其八
作者：魏源
朝代：清
体裁：七言律诗

粟死金生孰后先，由来二物互操权。荒年谷贸丰年玉，下赋田徵上赋钱。寒食几曾烟果断，尾闾愁说海堪填。蜗庐外漏兼中蠹，宵拥长沙家令篇。
秋兴十一首·其六
作者：魏源
朝代：清
体裁：七言律诗

海外天骄闯塞扃，讵符内盗起门庭。那宽节钺舆尸罚，翻重花封墨绶刑。烽火狄山乘一障，风尘马邑责孤亭。试占繁露春秋法，阳月如何有赫霆。
秋兴十一首·其十
作者：魏源
朝代：清
体裁：七言律诗

中山一醉三千日，太华一眠五百期。秋水马蹄天放客，春冰虎尾梦回时。定哀笔削惟关口，官礼经纶笑得皮。输与成都帘下卜，百钱周易慰朝饥。
秋兴十一首·其十一
作者：魏源
朝代：清
体裁：七言律诗

摇落江淮岁又阑，浮家泛宅老渔竿。定哀笔削徵词易，官礼章条济世难。变雅波涛夷猾夏，攘修事业管匡桓。浮云落日吟梁父，搔首乾坤一考槃。
秋兴十一首·其四
作者：魏源
朝代：清
体裁：七言律诗

但有公厨总聚膻，断无百载不更弦。书陈蠹要三薰沐，衣旧虮须九浣湔。甲乙海王微管策，下中田赋贡扬篇。鼎新革故神明事，盐漕何人破旧筌。
秋兴后十三首·其一
作者：魏源
朝代：清
体裁：七言律诗

又听宾鸿嘹呖徂，雁门款塞近何如。楚人微计加弓缴，汉使中宵献帛书。月下虚弦惊影后，风前阵字乱行馀。五湖菰稻莼鲈别，莫但临渊自羡鱼。
秋兴后十三首·其七
作者：魏源
朝代：清
体裁：七言律诗

祗难大事不糊涂，揆席虚悬岁再徂。梦卜何如民月旦，风云讵在众都俞。毡裘海外询温莱，豹雾山中隐钓屠。底事尽成刀笔吏，申韩自昔短孙吴。
秋兴后十三首·其三
作者：魏源
朝代：清
体裁：七言律诗

战电绕台甘损目，搏蛟赤手肯捐缨。兵刑长短千秋论，号令仓皇五夜盟。陷帅羊斟逃更谤，归元先轸视犹生。近闻廷律诛樊爱，稍慰鸱夷万马声。
秋兴后十三首·其九
作者：魏源
朝代：清
体裁：七言律诗

潦尽天高木落清，连宵封事似销兵。梦中沧海孤鸿影，风里银河万马声。裂石穿云何处笛，淡烟疏雨五更檠。莫将太白疑残月，未晓西窗分外明。
秋兴后十三首·其二
作者：魏源
朝代：清
体裁：七言律诗

攻伐须防元气衰，但将持重拥军麾。养痈或得中医药，不下翻矜国手棋。降虎降龙衣钵在，功人功狗指挥疑。宋家议论何时定，又报河冰冻合时。
秋兴后十三首·其五
作者：魏源
朝代：清
体裁：七言律诗

诏许奇材佐使轺，瑟竽铗履尽宾僚。鲁军肉食谁求刿，汉室兵囊合命晁。附鹄腹毛谁翼翮，掣鲸跋浪恃兰苕。择栖独有中林羽，江上看云笑郤超。
秋兴后十三首·其八
作者：魏源
朝代：清
体裁：七言律诗

屡闻闽海获馀皇，大有蛾眉妒雁行。三级首功收魏尚，九边矫诏罪陈汤。若从露布衡虚实，试较要盟孰短长。寇拜海中恭顺奏，炮安阜顶胁和章。
秋兴后十三首·其六
作者：魏源
朝代：清
体裁：七言律诗

万言遗疏气嶙峋，尸诤谁闻古荩臣。荐瑗诛弥周直史，排云叫阖楚灵均。风雷何日金縢发，葵藿难通黼座陈。身后被人焚谏草，觚棱月照汉宫闉。
秋兴后十三首·其十
作者：魏源
朝代：清
体裁：七言律诗

断鸿声似子规啼，苦向江楼劝息机。罶俯寒星鱼有梦，林飘红叶鸟无衣。云封李泌前书室，月上严滩旧钓矶。玩易馀功休卜筮，济时尚会解棋围。
秋兴后十三首·其十一
作者：魏源
朝代：清
体裁：七言律诗

三面因山一面墉，筑城竟与海塘同。地遥守有鞭长虑，敌越山成腹背攻。倒马关前常色变，钓鱼矶上识形雄。当时聚米画沙客，重向塞涛吊朔风。
秋兴后十三首·其十三
作者：魏源
朝代：清
体裁：七言律诗

当年帅蜀奏羌氐，凿空苏秦被放归。海上频年惊唳鹤，林间日望起骖騑。證成疑狱追驼使，傅会和戎媚豕韦。毕竟书空咄何益，深源仍茹故山薇。
秋兴后十三首·其十二
作者：魏源
朝代：清
体裁：七言律诗

忽奏风雷驱寇贼，又张寇贼剧风雷。即今媚虏排汤客，曾附攘戎劾石来。蓬直麻林能几日，羊蒙虎鞟敢逢豺。后先不值单于笑，此是唐家节钺才。
秋兴后十三首·其四
作者：魏源
朝代：清
体裁：七言律诗

翁州绝地海天涯，不与前朝版籍偕。那用敌人归郓邑，更分兵力守珠崖。金汤分踞三方垒，斧钺森严十二牌。但识守江贤守海，何虞骚浙又骚淮。
秋夕三章
作者：魏源
朝代：清
体裁：四言诗

中宵不寐，坐待鸡鸣。苍然夜气，养此由庚。人海沉沉，谁与旦明。人生有初，忽念无明。（一章）如彼逝川，到海何时。三年求艾，一月攘鸡。桑榆未晚，尚其企而。沛其迈矣，能不我思。（二章）出仰昊空，昊空寥落。入对孤灯，古人如昨。萧萧草虫，烈烈其音。岁暮何为，祇搅我心。（三章）
秋日书感三首·其一
作者：魏源
朝代：清
体裁：五言律诗

万感叶行空，秋声百感中。匡时棋屡劫，玩易筮三通。事济皆天意，身愚岂道穷。寒灯影虚白，无寐听西风。
秋日书感三首·其三
作者：魏源
朝代：清
体裁：五言律诗

自信命蹉跎，胡犹五噫歌。荒疑丰岁少，病羡健兵过。地静叶声集，宵长客梦多。未闻兵马洗，欹枕听天河。
秋日书感三首·其二
作者：魏源
朝代：清
体裁：五言律诗

溪南读书处，深夜鬼谈兵。露白浩无迹，虫吟并一声。千家同逆旅，万虑到前楹。入世岂出世，逃名终近名。
秋试下第柬筠谷兄二首·其一
作者：魏源
朝代：清
体裁：七言律诗

天涯萧瑟水初波，九辨九章今若何。蒹叶苍苍霜结露，伊人渺渺恨还歌。月从鸿雁声中白，秋向江湖深处多。自是贾生疏计策，敢将高论托渔蓑。
秋试下第柬筠谷兄二首·其二
作者：魏源
朝代：清
体裁：七言律诗

解衣呼酒慰槎枒，咫尺身如天一涯。回忆隔江来雨气，尚惊飞电闪灯花。此身未洗蟠泥旧，孤枕翻欣入梦哗。变化谁知天地意，深山大泽郁龙蛇。
秦中杂感十三首·其一
作者：魏源
朝代：清
体裁：七言律诗

远游怀古六经前，不到豳岐信枉然。孔孟辙轘州未九，尹聃牛背筴逾千。览辉威凤邦谁下，避弋冥鸿性自骞。石鼓未登小雅什，果然尼父有遗编。
秦中杂感十三首·其七
作者：魏源
朝代：清
体裁：七言律诗

边才不与吏才妨，曾忆崔陈继召棠。羽檄岁开三辅井，画图春课百城桑。秉麾西牧诚求瘼，薮疾南山讵弄潢。太息风流老侯伯，马嵬祠庙有辉光。
秦中杂感十三首·其三
作者：魏源
朝代：清
体裁：七言律诗

六国南殽控北函，几曾河华扼孱颜。至今汉月犹秦月，更觉潼关胜谷关。间道尚闻商县入，催军屡见禁坑还。书生读史谈形势，果否披图胜陟山。
秦中杂感十三首·其九
作者：魏源
朝代：清
体裁：七言律诗

水深土厚重而文，不独粗材驷铁军。诗首秦风无卫郑，礼推关学匹河汾。百年文物声名后，列郡黉庠陵谷分。尚忆华阴徵顾李，国初诸老壮榆枌。
秦中杂感十三首·其二
作者：魏源
朝代：清
体裁：七言律诗

每吟仙掌月觚棱，便觉身骞十二层。昨夜犹垂清渭钓，前身岂是华山僧。不知汉世何嬴晋，自读秦风笑桧滕。身世乾坤同逆旅，何须杨仆徙殽渑。
秦中杂感十三首·其五
作者：魏源
朝代：清
体裁：七言律诗

关西出将倍关东，赵岳张王世典戎。草木尽含边色壮，诗书犹带夏声雄。云生太华从龙气，冰合黄河劲骑风。要刬六朝金粉习，莫将江左易崤潼。
秦中杂感十三首·其八
作者：魏源
朝代：清
体裁：七言律诗

豕突狼奔记廿年，萑苻陇汉接西川。元戎雪夜搜狐魅，赤子云端寝戟鋋。堡塞千峰千战垒，犊刀万谷万屯田。华阳黑水梁州地，割隶何人议控边。
秦中杂感十三首·其六
作者：魏源
朝代：清
体裁：七言律诗

长安今日是燕京，尚系先朝西顾情。帝子屡持青海节，乘舆亲驭朔方兵。汾河特敕询舟楫，泾渭封章辨浊清。回首盛朝迂阔事，百年耆耇话升平。
秦中杂感十三首·其十
作者：魏源
朝代：清
体裁：七言律诗

镜鱼砖瓦尽搜淘，金石丛谭盛本朝。尽挟汉霜秦粉气，肯将王墓帝坟饶。操锥诗礼明星夜，哭鬼文章薤露谣。万岁千秋身后事，龙蛙茵溷各骚萧。
秦中杂感十三首·其十一
作者：魏源
朝代：清
体裁：七言律诗

一片渭滨周汉遗，鹰扬虎视使人悲。兴王时雨三军律，上将妖星半夜旗。天地有时龙变化，英雄无运鹿奔驰。文章更在经纶后，落日柯亭吊所思。
秦中杂感十三首·其十三
作者：魏源
朝代：清
体裁：七言律诗

南山起起忆苍生，月上岐阳凤未鸣。诗到邠丰销慷慨，游穷燕赵转和平。旅人忧乐关天下，客梦山川不世情。留滞周南何足道，背关怀楚异兰成。
秦中杂感十三首·其十二
作者：魏源
朝代：清
体裁：七言律诗

已惊函谷压成皋，又见褒斜轶虎牢。南下星辰当夜大，西来地势逐山高。霜深钜壑龙蛇蛰，秋老长林虎豹豪。谁道穷途边塞地，儒冠剑佩似征袍。
秦中杂感十三首·其四
作者：魏源
朝代：清
体裁：七言律诗

宅京陇首俯山东，军食经营自昔同。漕运汴渠通渭上，府兵天下半关中。白渠畚锸千犁雨，青海葡萄万马风。谁使富强归霸佐，萧何讵让叔孙通。
秦淮灯船引
作者：魏源
朝代：清
体裁：古风

万古不死秦淮月，千年不竭骊龙血。谁幻江城作蜃楼，谁化暑宫成贝阙。直把苍茫万斛愁，浣作江天五更雪。泉客鲛宫万游戏，汉佩湘珠千出没。风软潮平夜将半，回舟更逐星光乱。却喜无月灯愈灿，倒翻水底成星汉。毕竟繁华似太平，谁言箫管殊清宴。荡桨吴侬说向余，今岁灯船廿载无。廿载以来江涨高，年年夏汛水平桥。阑干浸在波涛底，画船那得出游遨。夷船骤至连天涨，夷船退后江不浪。始知水气兆兵气，翻以悲馀得欢赏。圩田熟收船价低，惊魂甫定歌喉怆。压惊齐上秦淮航，犒旧重寻花月舫。有客紫裘腰笛来，穿云裂石河楼上。有客虬髯醉咽呜，击碎唾壶小酒唱。君不见去年今夕秦淮岸，鹊桥待渡银河半。炮雷江口震天来，惊得灯船如雨散。圌山已失京口破，火轮撇捩黄天过。燕子矶头峙猰㺄，朱雀航外横鲸鳄。生长承平听画筝，几闻铁马金戈声。游船变作逃船贵，十千未肯出关行。旌旗猎猎古城坳，不见游舠见海舠。海舠飘忽如霆电，谁敢声炮向江皋。二百馀年桃叶渡，七万里外红毛刀。十丈长人龙伯国，翻天覆地喷波涛。肯信围城忽尊俎，一夕干戈变干羽。百万金缯万虏欢，十年牛酒千夫举。倾得蛟宫宝藏完，保障半壁东南土。莱国惟须纵博壶，蕲王那用提金鼓。但看封豕离大江，依然画鹢出横塘。玉树重开花月夜，羯鼓宁惊霓羽裳。鲸波化作桃花浪，兵气销为明月光。阿芙蓉风十里香，销金锅里黄粱场。衣香鬓影天未霜，酒龙诗虎争传觞。今夕何夕银河苍，万岁千秋乐未央。惜哉不令英夷望，应叹江南佳丽胜西洋。
答友人书院读书之约
作者：魏源
朝代：清
体裁：五言律诗

为子身兼妇，从师谊废亲。池莲应入梦，门柳正扶春。忧患攒千古，天人定此身。遗经须共正，交道岂无神。
粤江舟行七首·其一
作者：魏源
朝代：清
体裁：古风

群山逼左右，万石梗后前。下下高高立，三三五五连。侧为千尺挺，旁有万窍穿。遑计皴瘦透，争滃霜雪烟。更战百雷霆，欲啖千舟船。无心相触齧，曾谁怨介坚。吁嗟造化变，肇自混茫前。奈何溯洄客，畏险忘其妍。我来但叫绝，一峡一地天。上仰壁峥嵘，下俯潭沦涟。
粤江舟行七首·其七
作者：魏源
朝代：清
体裁：古风

空波与明月，淡淡同一白。长年与游子，泛泛同一客。我行东南隅，日夜江海适。但觉语音改，那知故乡隔。终夜听江声，终日见江色。今朝见烟雨，峡云黯如墨。帆重难饱举，烟外人语隔。萧然一叶舟，舣此万仞壁。八月苦风波，十月苦盗贼。
粤江舟行七首·其三
作者：魏源
朝代：清
体裁：古风

一登阳朔城，江色直飞至。空碧动槛棂，玻璃作天地。千峰互辟开，万象争入出。昨宵前泷涨，石岸没层次。峰峰青芙蓉，倒蘸湘漓翠。四围收万矗，一纡出千媚。山光云水光，尽入空明醉。更奇峡山瀑，不入江流溉。石湫汇澄泓，无罅通潜隧。得毋山中泉，恐受湘漓噬。我行半天下，骇此江山丽。安得招谪仙，共酹壶天髻。
粤江舟行七首·其二
作者：魏源
朝代：清
体裁：古风

峡得性之隘，水失情之曲。舟识水石意，人作舟耳目。无心壑谷怒，不与云月触。始知天地人，斡旋互相足。不然境秦越，何自通吴蜀。前旬舟溯湘，寸进愁丈缩。人篙两如弓，每向来舟妒。今朝舟放漓，一霎云山骛。许许北上篙，翻羡我行速。人情随境变，天意存倾覆。沽酒齐厌忻，垂堂师古惧。
粤江舟行七首·其五
作者：魏源
朝代：清
体裁：古风

梧州锁未足，端州锁尤岿。穹然七星崖，抱江作湖势。山回水大转，乾坤自阖闭。崧台屹中央，馀崖张两翅。洞上承九霄，洞下蟠九地。石石即厓岸，峰峰此归侍。穹窿千丈呀，荒怪万象出。蛟龙室里蟠，钟乳云际丽。谷响诸天震，呼动万山寐。到此但知山，尽忘水奔奰。隔江更烂柯，趾麓闑枨值。是石尽江光，是水皆石翠。牂牁万里来，俯首听节制。若非北辰耸，孰阨东漰气。吁嗟造物荒，呼噏穷位置。森然万古怀，中夜磅胸臆。
粤江舟行七首·其六
作者：魏源
朝代：清
体裁：古风

滩声胡昼寐，入夜方到枕。能使万虑生，又令万虑静。乾坤独夜舟，危坐孤灯影。得月江愈大，闻潮港势并。处处海通舶，峰峰泉挂岭。不雨而水增，所以江力劲。不雾而海蒸，所以江气盛。水盛横为烟，烟定声弗定。满篷觉露重，荒哉行役骋。
粤江舟行七首·其四
作者：魏源
朝代：清
体裁：古风

千山去未已，一江勒之还。江流日夜东，一峰砥其澜。蔚然石林气，俯压牂牁湾。左江右江合，四面相潆环。开胸纳众流，万马争一关。帆樯集楚粤，鳞栉阗市阛。梧已富于桂，广更富于端。未闻估客舟，争利于深山。未闻泉石士，高隐鱼盐间。愈下财愈潴，愈贵骨愈岏。始知山及水，分主名利坛。都会必处下，平易民斯安。地广容众易，势险兵争难。嗟予独何为，浩荡穷百蛮。
絜园暑夜登月台
作者：魏源
朝代：清
体裁：古风

炎暑走入冰壶里，天风凉得心如洗。此是谪仙何世界，梧影不动檐鸦死。月华有露兼有霜，月气非烟亦非水。此时灵光不用回，万象无声念无起。
经古寺二首·其一
作者：魏源
朝代：清
体裁：五言绝句

地荒云不活，寺冷梦全无。木叶天风乱，前山战鬼狐。
经古寺二首·其二
作者：魏源
朝代：清
体裁：五言绝句

已登云外峰，更宿云中境。莫云僧产无，门外云百顷。
自天目至径山寺
作者：魏源
朝代：清
体裁：七言律诗

左泉右泉照石影，出谷入谷聆泉声。远石缥青近石碧，大泉钟磬小泉琴。濛濛花雨空林气，浩浩天风仙梵音。参破寒岩言外句，山身溪舌一时冥。
自定海归扬州舟中四首·其一
作者：魏源
朝代：清
体裁：五言律诗

到此便筹归，应知与愿违。狼烟横岛峤，鬼火接旌旂。猾虏云翻覆，骄兵气指挥。战和谁定算，回首钓鱼矶。
自定海归扬州舟中四首·其三
作者：魏源
朝代：清
体裁：五言律诗

春在浮烟外，帆穿绿树还。草光争赴水，浪影欲浮山。近海烽方儆，严城夜未关。旅人非许国，忧患到鸥鹇。
自定海归扬州舟中四首·其二
作者：魏源
朝代：清
体裁：五言律诗

岛国独衔杯，登城海气来。军声先草木，波影蹴楼台。日落东南动，潮生天地回。忧时休漫浪，诸将岂无才。
自定海归扬州舟中四首·其四
作者：魏源
朝代：清
体裁：五言律诗

尊酒有时有，春风无日无。地怜群盗接，人似六朝馀。青眼无悬榻，苍穹遣著书。谁言牙旷绝，琴响出游鱼。
舟中感事四首·其一
作者：魏源
朝代：清
体裁：五言律诗

岸阔同云密，波深落日长。帆飞半江月，梦压一船霜。独鹤过山去，四星明帝旁。中宵问萍实，江海意难忘。
舟中感事四首·其三
作者：魏源
朝代：清
体裁：五言律诗

积潦庭阴敛，残星花外明。江空无雁影，树老易秋声。沧海新帆粟，天河洗甲兵。颇闻边报美，尊酒意纵横。
舟中感事四首·其二
作者：魏源
朝代：清
体裁：五言律诗

一棹斜阳发，帆云尽北流。高天无立地，独夜有行舟。船火作新市，夜渔忘故洲。谁言天下士，垂老五湖休。
舟中感事四首·其四
作者：魏源
朝代：清
体裁：五言律诗

陵谷何曾易，栖迟旧有园。布衾垂宇宙，独树失家村。世出惟多发，忧时但有魂。终朝还独坐，新月照黄昏。
舟过岳阳楼
作者：魏源
朝代：清
体裁：古风

孤舟入湖中，但见积水浩。何如身在外，一览江湖小。今朝云中君，招我何太早。灏然一气中，倏尔孤帆矫。顿疑身世间，忽逢时运巧。谁知苍茫会，得意多成懊。耳快风涛声，目瞥蓬莱岛。落日泊荒矶，云升横八表。回首望君山，已入元气杳。江海日夜浮，天地东南少。万事信茫茫，生涯讵草草。颓然乘化梦，一鸥横浩渺。
花前劝酒吟
作者：魏源
朝代：清
体裁：七言律诗

细雨濛濛江汉宽，楚天无际倚阑干。水为万古无情绿，酒是千龄不老丹。故国鱼兼莼菜美，新霜人共菊花寒。楼船楼阁俱雄壮，黄鹤黄龙醉里看。
苏武墓
作者：魏源
朝代：清
体裁：五言律诗

青草明妃冢，南枝属国坟。并回沙塞月，同向茂陵云。冰雪千年气，河梁万里曛。牧羝来陇上，尚拟海边羵。
蕉窗听雨吟
作者：魏源
朝代：清
体裁：古风

小园入伏花冥冥，曛日酴醾困不醒。蝴蝶如黏蝙蝠舞，何来檐瀑鸣宵棂。丁丁东东蕉上听，飒飒拉拉荷上聆。佳人扶病阑干立，芳魂翠影怯无力。一声一滴清一心，千籁沉沉泻寒碧。君心有若蕉上雨，千珠万珠留不住。妾心有若荷珠圆，随风荡漾在君前。蕉扇那能圆似盖，扶疏绿出青天外。请倾蕉雨入荷盘，留作千秋万岁欢。明朝雨霁露盘重，空留掌珠酹幽梦。
虎丘夜月
作者：魏源
朝代：清
体裁：五言绝句

骨山终不俗，得月即幽静。十里酒香云，一泓冰雪影。
虎牢
作者：魏源
朝代：清
体裁：五言律诗

山尽黄河抱，前横斗大城。鼍防千浪啮，虎扼一夫争。百战寒云阵，中宵万马声。休同广武叹，久偃北邙兵。
蜀道行
作者：魏源
朝代：清
体裁：古风

君歌从军行，我唱行路难。君奏巫山高，我弹蜀国弦。蜀国周遭五千里，女蜗遗石横南纪。共工怒首触不开，水束山盘自终始。鱼凫四万八千岁，不与人间共天地。不遭洪水辟九州，尧禹岂识开明帝。神丁凿山山忽摧，鳖灵劈江江水开。望帝高飞云表去，秦兵一夜从天来。金牛道，木牛蹂。白帝城，赤帝守。蛙声不断鹃声又。万古剑门与夔门，惟见千夫荷戈走。书生不用叹征袍，英雄失路同儿曹。变化风云长头角，时穷天地皆荆茅。君不见六国龙扰劫灰日，青牛紫气函关客。神龙首尾何有哉，流沙一去无消息。蜀国弦，弦以哀，问君西游何时回。
行路难十三首·其一
作者：魏源
朝代：清
体裁：乐府曲辞

渡水何必百丈虹，庇身何必万牛栋。材费人劳木石重，水涸沙寒山泽冻。略彴堪济蔀堪幪，共笑栋虹礧砢穹窿复何用。郑国惮成溱洧梁，齐王欲毁明堂砻。洪涛啮石雷破山，蛟龙起陆天地恐。略彴漂流不复存，蔀屋翻飞那足巩。始知不动安如山，栋虹端为风雨幪。
行路难十三首·其七
作者：魏源
朝代：清
体裁：乐府曲辞

君不见阮陶之酒可以亡夏商，林逋之鹤可以覆卫邦。米家之石书画舫，何殊艮岳花石纲。朝野嗜好殊燕越，野所寄情兮朝以倾国。溺仙溺佛皆玩物，岂独酒色堪自伐。朝会但听蔡邕琴，何异琵琶曹妙达。吹皱一池春水，皖山不入酒杯里。采石江头钓月人，量去长江一万里。百年养士郁风云，如何但得廷圭之墨澄心纸。
行路难十三首·其三
作者：魏源
朝代：清
体裁：乐府曲辞

耕当问奴，织当问婢。由来聋瞽善听视，不向土龙求致水。婢当课织，奴当课耕。吴宫但教美人战，讵真沙塞堪横行。一年之技惊流俗，十年之技国工服。上下同艺艺必神，巧者不过习者之门。奈何使鸡守夜犬司晨，奈何臣唐好武君好文。
行路难十三首·其九
作者：魏源
朝代：清
体裁：乐府曲辞

寒山一夜鸣，倏令天地惊。大壑深厓头角成，晦冥变化如有神。拔树移湫徙窟宅，媵以鱼虾万千百。前村后寺波涛黑，顷刻丘陵成泽国。月令金鼓旌阳剑，谁向浔阳逆潮射。四海但谓鳞甲盥，谁知乃是雉蛇卵。四海但仰云雷钦，谁知灾孽非甘霖。多少蛰龙潜土室，欲作风雷无羽翼。吁嗟造物风雷职，不假潜龙假蜥蜴。
行路难十三首·其二
作者：魏源
朝代：清
体裁：乐府曲辞

新沐冠，新浴舞。散发天风歌白纻，倒倾银汉无残暑。火云烧天汗垢尘，坐卧麻姑搔不仁。胡不兰汤上巳滨，一番澡雪一番新。有客色难心畏洁，欲浴先必谋虮虱，甘听群污饱膏血。甘此七斤大布袍，百年不浣沧浪月。君不见烛花不剪烛不然，蟫蠹不捐书不全，素女善革娲皇弦。
行路难十三首·其五
作者：魏源
朝代：清
体裁：乐府曲辞

水性本是地中流，不逢大禹滔天浮。乐生下城七十二，庖丁朝解十二牛。死棋中有国手著，杀人方即生人药。祸福起伏塞翁马，何时何地无回薄。尧牵羊，舜荷箠，不如牧竖肱麾指。左画圆，右画方，更兼掣肘谁成章。会者不难，难者不会。虎铃解缚非二人，龙国豢屠藏一芥。起雷造冰有何技，神符只是人间纸。中流一壶并澼洸，肯信三军待君济。九曲丝穿不如蚁，大圣有时拜桑婢。
行路难十三首·其八
作者：魏源
朝代：清
体裁：乐府曲辞

淩霜竹箭傲雪梅，直与天地争春回。如何不逾河以北，亦如兰桂江南栽。梅竹君子性，兰桂美人魂。但傲南雪畏北雪，材难自古穷乾坤。不见松柏梁栋材，燕南塞北皆徂徕。不见柳为木精应天宿，沙漠以外青青荄。横绝六合无南北，几见迁地难良哉。柳如民庶松大臣，一世仰用材始真，梅竹未足云雷屯。吁嗟乎，梅竹尚谢云雷屯，区区兰桂安足陈，何况萧艾与穫薪。
行路难十三首·其六
作者：魏源
朝代：清
体裁：乐府曲辞

扁鹊见田侯，三见三叹唏。初见腠理可针灸，再见肠胃可汤液。针灸苦肤药苦口，攻泄恐伤元气厚。何如勿药得中医，国老衣钵为君授。三见始入门，望气先却走。药石攻补百不受，太乙雷公齐束手。娠童媚子环刍狗，堂上称觞万年寿。
行路难十三首·其十
作者：魏源
朝代：清
体裁：乐府曲辞

谁言布谷鸟，不可代犊犁春晓。谁言罗浮蝶，不可代蚕成茧帛。长养费尽春风心，翩翾欲笑农桑色。霜高木落黄云飞，九月天寒未授衣。始悔所用是，所养非。高高者天，漠漠者海。扶桑玉禾竟安在，豳风障子颜色改。主人终不莺蝶罪，止渴望梅应有待。得过且过行相贺，明春凤凰不如我。
行路难十三首·其十一
作者：魏源
朝代：清
体裁：乐府曲辞

君不见叶公好龙真龙下，燕昭市骨来神马，由来致真不厌假。穆王好仙王母宾，梁武求佛达磨臻，由来喜假可致真。何况南山之石北山虎，精诚贯之堪没羽。首山之铜洛阳钟，不叩自鸣声应宫。
行路难十三首·其十三
作者：魏源
朝代：清
体裁：乐府曲辞

风雨一夕梭龙失，否即廿年甘挂壁。七十二钻神智龟，何似支床自呻息。三十六辐共一车，车毂之用当其无。旁人竞笑马肿背，肯信支叟龙能屠。精卫万年摩顶踵，秋蝉一蜕何其勇。由来妙用善藏用，脩罗宫即藕丝孔。何必垂天之翼方图南，海大风多身不安，何必垂天之翼方图南。
行路难十三首·其十二
作者：魏源
朝代：清
体裁：乐府曲辞

东皇东皇，胡不使札君吴，屈相楚，洛阳年少相汉如张禹。不然胡勿生下土，亦免五岳方寸仇千古。东皇东皇，我欲为君扫落花。飘茵不飘藩溷家，万里锦帐围红霞。郎陪瑶母宴，妾驾紫鸾车。游戏但抟银汉沙，万年不令凤随鸦。红霞如电，红日如箭。年年王谢堂前燕，依旧百姓家中见，何况衔泥柏梁殿。
行路难十三首·其四
作者：魏源
朝代：清
体裁：乐府曲辞

召匠五都市，人人矜斲埴。使构凌云台，莫传国工式。刺绣倚市门，人人矜组帐。使织天孙锦，莫问邻姥样。洪涛狂飓兴如山，野渡孤舟难复难。庸巫讵锁支祁怪，庸医讵任华佗肺。效事工，创事拙。大者痴，小者黠。常时叱咤生风雷，遇变南山衔石阙。尺短岂无寸长，小智不可大量。如何觞豆三爵旅酬揖，遽许尧饮千钟孔百榼。
衡岳二首·其一
作者：魏源
朝代：清
体裁：五言律诗

远水微茫转，前山次第卑。祝融云合处，湘口月生时。我访竹林寺，竟无樵客知。四山涛响合，不独瀑绅垂。
衡岳二首·其二
作者：魏源
朝代：清
体裁：五言律诗

不知峰寺近，但觉远村低。日暮月初出，烟寒雁未归。天声临岳远，尘梦入山稀。欲辩渔樵事，云深无是非。
衡岳吟
作者：魏源
朝代：清
体裁：古风

恒山如行，岱山如坐。华山如立，嵩山如卧。惟有南岳独如飞，朱鸟展翅垂云大。四旁各展百十里，环侍主峰如辅佐。遍巡辅佐陟主峰，坐受众朝如受贺。旷莫旷于祝融之上峰，剖元气兮参鸿濛。云外之足万尘世，云中之身万顷胸。奥莫奥于莲峰左右之涧谷，四围无见但见蔽日苍崖森古木。瀑雷日夕鸣哀玉，岳所滃发为泉石，一草一木仙灵肃。窈窕奇丽不可名，光气所酣非耳目。或疑三苗何足烦南巡，九疑苍梧事杳冥。岂知中原四岳各千里，楚地五千曷独一岳镇其坤。古称灊霍元白岳，并此而五如弟昆。始知南条别自有五岳，气敌岱华嵩岍恒。大断大起大回转，屹然祝融天柱尊。回顾九疑如负扆，贺郴庾桂皆藩屏。北戒南戒岳各五，衡则五岭盟主人。至今风雨月明夜，群真杂遝纷云軿。灵均湘灵光怪气，皆是此山万古魂。杜韩游山太草草，谁与经纬穷九能。请一挥斥扩万古，凿破浑沌惊山灵。安得以此镌岳顶，远埒岣嵝文赤青。
西天目二首·其一
作者：魏源
朝代：清
体裁：五言律诗

到此诸峰尽，一峰峰上峰。直穷青壁合，始与白云逢。僧似石千指，寺围林万重。猿樵皆世外，不待寺门钟。
西天目二首·其二
作者：魏源
朝代：清
体裁：五言律诗

万石结丛林，苍苍一寺阴。天风河汉气，吹作一山音。忽见流红远，方知入翠深。四围松拱立，诗挟万涛吟。
西师六首·其一
作者：魏源
朝代：清
体裁：七言律诗

见说王师讨叛羌，诏书祸首罪边疆。譬从南海骚珠翠，奚异西陲索白狼。张奂早辞羊马馈，王郎何至羽书猖。虫生朽木非今日，蚁溃金堤自古防。
西师六首·其三
作者：魏源
朝代：清
体裁：七言律诗

间道前锋柯尔坪，万驼鱼贯月连营。盘雕雪帐寒无梦，捣贼河冰夜有声。夺气先争疏勒垒，长驱更相郅支城。长安索米频西笑，好梦前宵赋北征。
西师六首·其二
作者：魏源
朝代：清
体裁：七言律诗

乌孙疏勒尽包荒，久已门庭视朔方。一自蒲梢停塞贡，频闻羽檄走戎羌。徵兵远到黄龙府，挽炮翻驰回纥疆。谁识百程劳往返，戎衣空压万驼霜。
西师六首·其五
作者：魏源
朝代：清
体裁：七言律诗

捷书中夜过龟兹，共说杨家老战旗。河雾仓黄冲垒日，阵云崩黑倒戈时。冠军尚有乾隆势，破竹未令回纥知。从此天山一扫定，凯歌杨柳劳归师。
西师六首·其六
作者：魏源
朝代：清
体裁：七言律诗

阱兽铛鱼忽突围，何堪绝徼老王师。谁陈斧画维州议，不顾唇寒都护危。百战三朝西顾地，九秋诸将北征时。庙谟若有姚崇在，肯割阴山付月支。
西师六首·其四
作者：魏源
朝代：清
体裁：七言律诗

徵兵九道集轮台，羽檄甘泉日夜催。黑水柳环营垒立，雪山梅伴战场开。须防清野逃三窟，有几屯田遍九垓。万里转输方孔亟，几时飞过白龙堆。
西洞庭包山寺留题四首·其一
作者：魏源
朝代：清
体裁：古风

人坐春树下，月明春树上。春閒不看山，负此青藜杖。行行山转空，流泉隔厓响。旧游不知处，但见青松长。一潭流水积，千岁青苔养。言访桑门子，闭户知何往。惟见寺桥边，蔷薇大如掌。
西洞庭包山寺留题四首·其三
作者：魏源
朝代：清
体裁：古风

日斜蝉噪合，月上人语散。白云凝不动，人至始流乱。微雨何处来，势与苍山远。人鸟径不分，水木互成岸。忽闻烟际钟，知有寺僧饭。即此方会心，忘言复何辩。
西洞庭包山寺留题四首·其二
作者：魏源
朝代：清
体裁：古风

近山雨中远，远山霁后近。身入苍翠中，落日无人影。步步踏松林，不觉屡易境。蝉鸣四山空，鹿饮一潭静。日落空山中，但闻樵响警。运斧斫秋云，和云担过岭。
西洞庭包山寺留题四首·其四
作者：魏源
朝代：清
体裁：古风

约君桃花时，君来荷未开。约君桂花时，已及腊前梅。游山须住山，四季花楼台。动失花时节，空赏绿阴苔。何如山中云，朝暮花徘徊。云水一万家，香雪一万堆。清香静中发，寒光空际来。请参此中禅，吾何隐尔哉。
西洞庭石公山吟
作者：魏源
朝代：清
体裁：古风

噫嘻吁怪哉！三万六千顷中，有此缥缈之崔嵬。绝顶一望兮，但见七十二峰如凫如雁拍浮渡水来。长风浩浩欲飞不飞去，忽然飘我石公山前白石台。后石障，前石湖，以湖为酒山为觚。此间一石一天地，坐石枕石非仙乎。夕阳欲下湖烟生，群山尽化空中云。此身便恐乘云去，始知世外无蓬瀛。隔溪渔火闻炊饭，疑是秦人旧鸡犬。武陵天台果胜人间世，刘阮渔郎一去应不返。山中羽客揖我言，请陈五帝三皇前。太古梯航未到日，人间处处皆桃源。一山一谷一世界，那知万里通乾坤，那知吴越舟战秦车辕。一自溪山破混沌，从此四方互相见。海外俄闻礼乐通，山中不许桑麻闷。龙争虎战血中原，始说仙山好清宴。何如太平载酒五湖行，酒味更比桃源清。何如湖天旷荡来晞发，明月更比洞天阔。但得此胸汪洋三万顷，何事洞庭更张乐。谢客言，把客手，入世出世夫何有。秦人求仙仙避秦，今日山中之仙来沽山外酒。我辈未必非仙才，万古苍茫列前后。安得鬼工巉石障，大书纵横一千丈。书中尽是列仙吟，月下乘云共惆怅。汩汩浪，泠泠风，扁舟更渡东山东。三十里看青芙蓉，五十里玩光福松。何必渔郎寻旧踪，何烦徐韨誇瀛蓬。
西湖夜月吟
作者：魏源
朝代：清
体裁：古风

晴湖不及雨湖好，雨湖不及月湖窈。游湖贵以舟为屋，切莫住城与住陆。夜移湖畔晓就山，所至湖山同寝宿。月华如水孤山孤，山影化云云化无。湖心亭侧我为鹤，白公堤上舟为凫。舟中何必携声伎，红罗面面皆芙蕖。湖气昼寐而夜苏，荷气亦得夜气舒。始脱炎蒸矗万盖，况复骤雨跳千珠。此时满湖风露气，尽入花香魂魄醉。星斗无声万象寒，两岸微闻神鬼忾。十万军声何处来，夜半隔江海潮至。清绝奇绝冠平生，那复人间共天地。杭人鼓乐游西湖，涌金门外呼舟舆。疾走苏堤环岳墓，斜阳归渡喧鸥凫。酒气蒸云闹丝肉，谁肯雨中观荷月中宿，万顷湖波来濯足。何年无月无西湖，输与閒人共幽独。
西湖夜游吟二首·其一
作者：魏源
朝代：清
体裁：古风

湖游谓可一日竟，沿湖山难一月竟。斯但见山不见湖，那识湖山妙情性。从来山水空濛妙，身入不如目入窈。目所入兮常有馀，身所到兮山无奥。南峰纵见北峰奇，秋林回忆春林耀。一年变幻止四时，春秋以外无佳好。何如水情最善变，阴晴暮暮朝朝禅。梅雨渐波湖渐响，水情始活游始健。绮罗箫管渐远匿，我始得为此湖长。峰峰鬟髻尽为烟水幻，亭台庵塔尽为烟水漾。摇曳模糊别生面，非复六朝烟柳之旧状。阴忽霁兮霁复阴，时明媚兮时萧森。一日不知几朝暮，几春夏，几古今。嗟嗟湖之变幻隐显若此兮，谁能一日可了其精神。逋仙但得此湖雪，坡老但得此湖月。白公但得此湖桃柳春，万古全湖究为何人设。我闻天地双蟾蜍，北则百泉水，南则西子湖。照天双瞳秋水碧，无人解点乾坤矑。勘破此湖万古不变处，不妨长作五湖樵与渔。
西湖夜游吟二首·其二
作者：魏源
朝代：清
体裁：古风

秋到白分风露晚，星火渔舟横点点。夜深游艇骨发寒，一声铁笛鱼龙偃。湖上人家尽偃扉，不闻语笑闻仙犬。城上谁更惊梦魇，幽人寻幽方未返。俄看环湖之山高者敛，近者远，翠者浣，浓者浅，都被万顷玻璃光影转。光中影中孰我身，不觉衣裳风露泫。却寻归路已烟迷，且叩僧扉供茗碗。
西湖销夏诗六首·其一
作者：魏源
朝代：清
体裁：五言律诗

空翠欲无地，空明自一天。我来香水国，独泛月虹船。坐到清凉夜，能生文字禅。何来冰雪语，得自广寒仙。
西湖销夏诗六首·其三
作者：魏源
朝代：清
体裁：五言律诗

收尽诸峰势，湖楼面面开。动须舟楫渡，疑住妙高台。云迥雁迟过，水舂鸥乱来。嫏嬛天福地，不负著书才。
西湖销夏诗六首·其二
作者：魏源
朝代：清
体裁：五言律诗

澹澹萧萧意，朝朝暮暮溪。雨荷香到槛，云水势侵堤。长夏有秋意，浮家忘客栖。尚嫌书画俗，何待鹤梅妻。
西湖销夏诗六首·其五
作者：魏源
朝代：清
体裁：五言律诗

山影湖心浸，湖行似入山。不知秋水寺，更隔几荷湾。无鹤无琴地，载云载酒还。始知苏与白，不俗不僧间。
西湖销夏诗六首·其六
作者：魏源
朝代：清
体裁：五言律诗

月下鹤无影，风高云有声。遥疑疏树动，始觉有僧行。共话西溪路，相邀后夜程。瓶笙听茗响，已觉磬三更。
西湖销夏诗六首·其四
作者：魏源
朝代：清
体裁：五言律诗

并无渔火后，但有山苍然。烟荡月成水，湖明舟上天。此时孤笛发，不搅水龙眠。竟夕浑无寐，逋仙未是仙。
西行杂咏四首·其一
作者：魏源
朝代：清
体裁：五言律诗

佳丽冠中原，梁都会四川。几经河夺汴，惟见海成田。蛟蜃城头雨，帆樯树杪船。洛阳南下贾，不复到朱仙。
西行杂咏四首·其三
作者：魏源
朝代：清
体裁：五言律诗

双阙中流辟，千秋万古悲。尚馀云水气，不共谷陵移。洞瀑冰唐佛，崖雷失禹碑。终然神化永，不用怆瀍伊。
西行杂咏四首·其二
作者：魏源
朝代：清
体裁：五言律诗

成皋天设险，曾说一夫当。险避黄河齧，城移白帝防。马隤惊虎踞，龙战笑羊肠。应谷悲风吼，寒云阵北邙。
西行杂咏四首·其四
作者：魏源
朝代：清
体裁：五言律诗

虬庙森秦柏，雕秋劈岳莲。三峰天外堕，二华雨中连。钟圣岩岩气，兴王郁郁前。卫公书不上，平世谢凌烟。
西行杂诗二首·其一
作者：魏源
朝代：清
体裁：五言律诗

荡荡平平地，青青白白天。风尘霜月雨，车马醉醒眠。计驿如添灶，无山亦少川。谁令梁宋地，老我辙环年。
西行杂诗二首·其二
作者：魏源
朝代：清
体裁：五言律诗

南北东西会，江淮河济舟。城头帆杪树，蛟室蜃成楼。歌舞今犹在，沧桑不可求。两台繁吹月，依旧是中秋。
观往吟九首·其一
作者：魏源
朝代：清
体裁：古风

君不见轩皇画井始辽东，建都维蓟谷。北广南缩古舆图，南辟北衰运旋毂。古河本是北干流，不走阴山大漠将谁投。河流所钟水草沃，生气清淑贤圣稠。轩皇乘龙御宇内，八骏动陟昆崙陬。运至中天沙漠涸，星宿海中忽漩洑。北干冒为中干流，尧时大变千古独。地气天气日渐南，运启中原大翻覆。呜呼，禹河以前故道安可求。吕梁未辟，龙门未凿，不应古河天上流。不然安得青州渡海为营州，冀州之外幽并州，狂言莫骇谈天邹。
观往吟九首·其七
作者：魏源
朝代：清
体裁：古风

君不见王凤谤王商，李党谤奇章。天门折翼诬陶侃，碧云騢足蔑欧阳。于谦易储无谏疏，后世纷纷启疑狱。不因示梦齐召南，谁检阁中通政牍。宋明实录屡更新，宋明说部尤龂龂。谳古酷吏嗟胡寅，谁能尽起九原问死人。
观往吟九首·其三
作者：魏源
朝代：清
体裁：古风

君不见河有鲤兮江有鲥，南北古今嗜何歧。今人若请古人客，下箸何异惊彭蜞。风流两晋牛心炙，若登今筵等鼠腊。寰海饔飧稻粱麦，谁办书中麻黍稷。陆羽一人能使九边市马茶，窈娘一人能使寰海皆弓靴，岂独近代华夷兴淡巴。男女饮食情同贯，今人古人若冰炭。青牛化胡老聃辱，章甫适越神禹叹，岂独井田封建同城旦。扁鹊不工下带医，枉携药石走殽西。
观往吟九首·其九
作者：魏源
朝代：清
体裁：古风

君不见破浪乘风洵壮哉，逆流狂飓亦见柁师才。惟有龙骧万斛阁沙浅，篙师束手空叹咍。虽非立刻危亡事，亦无挽救推移计。载舟覆舟两未形，逆风顺风均不利，空令下水庸工矜得意。君不见羲皇以来四亿岁，乱世人材倍平世。不然安得混沌重开辟。雷雨殷地芝菌生，洪涛啮山怪石出。
观往吟九首·其二
作者：魏源
朝代：清
体裁：古风

君不见东汉盛南阳，季汉盛襄阳，北宋衣冠盛洛阳。卧龙雏凤每比户，德星庆云时一堂。今日斗米黄巾薮，昔时柴胡桔梗沮泽旁。吴越文明甲天下，昔时断发文身化。齐鲁今谁礼乐郊，幽燕盛竟长安亚。齐纨鲁缟睢涣章，桃浪兰风溱洧乡。今人不闻闻合笑，枳橘有时迁地良。何况攀龙附凤乘王气，龙凤已遥羽翼逝。犹从巢穴觅风云，何异南阳洛阳求国瑞。陵有升沉谷有徙，天旋地转无终始。花有落开月圆缺，地转天旋互盈竭。服参必求上党参，胶柱锲舟泥杀人。
观往吟九首·其五
作者：魏源
朝代：清
体裁：古风

项羽之失不在纵沛公，苻坚之失不在优慕容，夫差之失不在许舌庸。木不自腐何由虫，安能尽锄海内之英雄。族宇文，族拓跋，岂料亡秦是胡亥。子玉不除重耳忌，桓玄岂必寄奴败。祈天承命郏鄏鼎，子胥范增见何隘。如何契丹鱼头宴，不忌荒淫忌豪迈。纵令龙虎醢吾手，宇宙岂无人破壤。伟哉孟德千古雄，能容昭烈及关公。
观往吟九首·其八
作者：魏源
朝代：清
体裁：古风

君不见上水之鱼不异逆风之鹢，百尺龙门宫点额。又不见白衣之橹何如竹箭之帆，轻舟已过万重山。百战百败刘豫州，曹瞒雄之惟两虬。六出六衄葛忠武，司马畏之如卧虎。虎虬变化天晦冥，不遇风云终不成。英雄才力薄九霄，何如滹沱之冰浙江潮。
观往吟九首·其六
作者：魏源
朝代：清
体裁：古风

晋拯吴民水火困，宋取江南不血刃。子孙食报数百年，衣冠南渡非侥倖。光义自背金匮盟，南宋遂皆艺祖礽。五国城中帝鬼哭，何如宗室衣冠留绍兴。贾充兴晋即亡晋，李斯兴秦即族秦，善败总向储宫伸。大哉唐宫夜祝邈佶烈，他朝太庙牌悬铁。
观往吟九首·其四
作者：魏源
朝代：清
体裁：古风

汉文用黄老，孔明用申韩。为术不同，同归于治安。晋以庄老亡，秦以申商族。为术不同，同归于倾覆。用法不为法所庸，九流腾跃入环中。小尧舜，女尧舜，岂同燕哙师异姓。学论语，读论语，笑倒扬雄及赵普。始知留侯邺侯用二氏，异于崔浩高骈与梁武。
观物吟十首·其一
作者：魏源
朝代：清
体裁：古风

君不见黄河之水天上流，清济之源地下走。黄河千年澄不清，济水千年污不垢。君不见重华父，英皇母。放勋外祖后夔傅，谁知外孙似舅不似父与祖。柳下东陵竹马嬉，司马桓魋枣梨侣。君不见猿臂善射秋善棋，摩诘前身应画师。设令易地两束手，玉局仙人不解琴与棋。岂惟书读今生迟似我，似我蒲卢祝，螟蛉果裸如同腹。前花落子后花开，枣火更新榆火续。悲哉后生之路前生熟，几见雀鸽鹰鸠变草木。
观物吟十首·其七
作者：魏源
朝代：清
体裁：古风

君不见始皇竟筑万里城，隋帝竟通千里漕。功在万世罪一世，岂必神禹同疏导。西藏之教能寝朔漠兵，和卓之教能息天山争。广谷大川自风气，岂能八表之外皆六经。南陌自晴北陌雨，东家击缶西家鼓。几世巢居易栋宇，由来裘葛更寒暑。堪笑周官竟被新都腐，单于二名嫌不古。
观物吟十首·其三
作者：魏源
朝代：清
体裁：古风

忆昔有客扶仙鸾，神风肃然来降坛。汉唐古人去千载，忽然觌面能书翰。耳目心手定何物，此中殊费寻倪端。墨磨一斗，尔手我手。乩散手退，尔于何有。人生躯壳一寓公，偶然姓氏题谁某。若言形骸名字之外无我存，何异乩神恋僵柳。堪笑达人老东坡，和陶不敢和挽歌，传舍信宿知谁何。
观物吟十首·其九
作者：魏源
朝代：清
体裁：古风

人非水火不生，非日月不明。未闻水火居其功，日月居其名。河润九里，岱云倏千里，形运不同，神运无涯涘。青冥荡荡空无垠，俯视富媪如弹丸。上帝高居眇视听，似闻下界群蚁喧。天雨粟，鬼夜哭，遂令大块如皤腹。空谷之中似有人，叩之无有呼必应。夸父穷年逐日走，何如回光照至真。入之深深，即之窈窈。不受一切，乃可大受。与其实所无，曷若空所有。
观物吟十首·其二
作者：魏源
朝代：清
体裁：古风

君不见月下之影三太白，不知是主谁是客。水中之影百东坡，不知是我还是他。人知水月之影形神是，谁知梦寐之影由心起。猗顿不梦为穿窬，须眉不梦衣裙襦，鼠穴那有乘高车。犹渊写天鼓应桴，那用别寻行照图。今生若问来生种，醒时但问寐时梦。
观物吟十首·其五
作者：魏源
朝代：清
体裁：古风

我梦深山行蒺藜，后有猛虎前深溪。魑魅森来攫人食，悸醒银烛明绣帏，瓶花午夜香蔷薇。我梦江楼羃珠箔，兰心蕙质同杯酌，回肠荡气歌方若。雄鸡忽叫纸窗黑，布衾铁冷风萧索。我梦从军逐天骄，前锋夜战浑河桥。万帐霜寒堆髑髅，晓窗忽听流莺娇，午夜宿酲犹未消。我梦排云诉天阙，赐对瑶阶万言列，欃枪电扫风雷掣。阿香行雨周四溟，钧天乐奏泰阶平。巫峡哀猿啼五更，展转思服河汉倾。
观物吟十首·其八
作者：魏源
朝代：清
体裁：古风

君不见禽兽逼人传上古，九州道路横豺虎。裸虫那敌爪牙横，爰是羲皇制网罟。弱肉强食翻手势，不惟除害反争利。燔山竭泽神鬼号，大觉慈悲来救世。戒杀兼爱无等差，狼麟一律何能弭。我今以杀来止杀，不容鹰隼与豺獭。入山但捕獍与枭，入水但斩鳄与蛟。周处澹台孙叔敖，秉畀炎火迎虎猫。生生杀杀皆天意，枭羹可以祀上帝。
观物吟十首·其六
作者：魏源
朝代：清
体裁：古风

君不见尼山严事柱下老，独不近容少正卯。孟轲宁受杨墨逃，不许仪秦列庠胶。万里潮州来辟佛，宁友大颠不友俗。由来世外有逸民，九流上世原并陈。温泉寒火不灰木，岂必五行无故新。断发文身隐至德，何妨端委开斯文。儒攻墨守争龂龂，握拳裂眦徒怒嗔。君不见白莲社里攒眉人，虎溪语笑风吹巾。
观物吟十首·其十
作者：魏源
朝代：清
体裁：古风

取才亦使勇冠军，取色亦使尹服邢。才色空群不及德，犹令一世推娉婷。纵惭轩辕嫫后诫，终胜昆仑媚猪辈。深山大泽生龙蛇，美玉明珠发光怪。昨夜蛾眉入汉宫，门楣户阀生春风。得非诗礼式金玉，得非星靥欺芙蓉。每况愈下犹不应，但传纤月新双弓。有女尚祝熊罴祥，有女尚警关雎章，如何但寻响屧廊。夷光尚不取，何况求孟光，鸡鸣待旦颠衣裳。
观物吟十首·其四
作者：魏源
朝代：清
体裁：古风

世人解游仙，无人解游鬼。鬼介神祇仙佛间，变化升沉无二理。鬼兮鬼兮何所归，上者升天乘尾箕，中者五祀岳渎祇。下即人鬼享血食，丛祠野圹阴阴啼。功曹簿领若山积，业风吹人海潮至。不享血腥享臭气，一饱可抵终年祭。更有国殇十万能为厉。终南进士魄雄毅，万古鬼剑驱鬼骑。亦有鬼仙不受职，散发乘狸自游戏。不得神通得鬼通，鬼不金身法不雄。生前好游苦登陟，此时五岳云山朝夕至。生前怀古郁嵯峨，此时元明唐宋肩相摩。唐宋鬼多秦汉少，鬼寿享尽归大造。碧燐成阵作作芒，苍颉哭天天不晓。生前学道苦不力，不获生天不出世。传语世间驰走肉，生前早作死时计。
诮荔支二首·其一
作者：魏源
朝代：清
体裁：七言绝句

文非甜俗不名彰，果谏居然逊果娼。北地葡萄南橘柚，何曾万里贡沈香。
诮荔支二首·其二
作者：魏源
朝代：清
体裁：七言绝句

万里南来为荔支，百闻一见负相思。同心幸有庄兼阮，不受英雄耳食欺。
读书吟示儿耆五首·其一
作者：魏源
朝代：清
体裁：古风

画不如书可勒碑，书不如文可枣梨。荆关粉本尽安在，周秦古籍今犹垂。画不如文百世知，文不如画走四夷。重译那知谪仙咏，丹青图重西洋西。横传之远画胜文，竖传之久文胜画。小劫大劫一时来，谁识庖羲以前卦。万劫不灾是何物，杲杲青天行白日。
读书吟示儿耆五首·其三
作者：魏源
朝代：清
体裁：古风

君不见猩猩嗜酒知害身，且骂且尝不能忍。飞蛾爱灯非恶灯，奋翼扑明甘自陨。不为形役为名役，臧谷亡羊复何益。月攘一鸡待来年，年复一年头雪白。得掷且掷即今日，人生百岁驹过隙。试问巫峡连营七百里，何如蔡州雪夜三千卒。
读书吟示儿耆五首·其二
作者：魏源
朝代：清
体裁：古风

淮阴长用众，武穆长用少，由来武事各左右。王家子弟能书不能诗，谢家子弟能诗不能书，由来文事难兼诸。四刃不入，三刃不截。太阿止须一面锋，自古伤人惟寸铁。试问兰亭八百匣，何异胡椒八百石。
读书吟示儿耆五首·其五
作者：魏源
朝代：清
体裁：古风

君不见，华时少，实时多。花实时少叶时多，由来草木重干柯。秋花不及春花艳，春花不及秋花健。何况再实之木花不繁，唐开之花春必倦。人言松柏黛参天，谁知铁根霜干蟠九泉。
读书吟示儿耆五首·其四
作者：魏源
朝代：清
体裁：古风

周易非卜筮，安能度秦焰。说文非篆刻，安能寿铅椠。诸子未列博士科，云何名与周孔俱不磨。糟秕文字瞿昙老，犹言说法须善巧。太公家教竟安存，虎豹之鞟殊火藻。如何裸袒侏俪示真朴，尽舍葩华求草木，尽舍玉帛钟鼓求礼乐。
贵溪象山龙虎山诸诗四首·其一
作者：魏源
朝代：清
体裁：古风

泉声去不息，山势高未已。杰立数千仞，登顿二十里。云与客争路，石角藤罥履。半日入重围，置身万峰里。空濛空翠间，雪练崩奔起。双涧抱平畴，乱瀑喧阶戺。后逼万仞山，前逼万仞水。山形果象蹲，遗躅空仰止。平临闽越旷，响阅唐宋始。登高临深际，万念肃无起。别涛步步迟，人共斜阳紫。
贵溪象山龙虎山诸诗四首·其三
作者：魏源
朝代：清
体裁：古风

奥尊户必严，都大墉斯捍。山川大关锁，乾坤收泮涣。象山峙云表，龙虎夹溪畔。果然廿四嵓，骨立锁霄汉。唅呀怒以尊，赑屃斧而断。仙人矗矗幢，玉女重重幔。七曲九折滩，一篙自鱼贯。阳嵓阴厂内，西朒东曦暗。嵓尽石笋出，万笏森削錾。空明与巉峭，终古相涵澹。怪肺顿槎枒，武夷桂林半。就中有许嵓，鸡犬桃源乱。却立豁垣墉，对江横扆案。别开天地先，自豁鸿濛岸。堂庙势森严，洞天气消散。舣棹肃心神，临流照漪涣。心凉太古冰，物炽阴阳炭。徒壮龙门游，终怀逆旅叹。
贵溪象山龙虎山诸诗四首·其二
作者：魏源
朝代：清
体裁：古风

洲居水为垣，通之赖舟楫。我爱桂洲幽，更寻桂洲迹。双渚澄碧浸，四面万峰揖。如何夏桂洲，涧源自壅塞。隔溪龙虎宫，百灵听敕劾。身邻羽士居，不受羽士惑。至今香叶冠，气慑万夫特。流俗亦何知，万里走符敕。不信溪山灵，独钟巫阳宅。
贵溪象山龙虎山诸诗四首·其四
作者：魏源
朝代：清
体裁：古风

峡山无瀑观，瀑山无溪例。此亦溪旁峡，万丈青云睇。如何屋灶棺，绝厂谁所置。竞移仙鬼踪，我触鸿荒閟。即今帆杪树，古时半平地。巢窟燕泥耳，篙眼蜂窝未。不石水不猛，不谷陵不锐。使非淘汰功，安得冠缨坠。当年寝食区，邈若云霄寄。慨睹江河下，喟然缅巢燧。
资湘（即潇湘）
作者：魏源
朝代：清

溪行欲尽竹不已，苍雪纷纷化流水。船尾甫出碧玉湾，船头不见白云起。艤船斩竹撑竹篙，篙声响应空谷号。舟底水将石作骨，江边山以石为毛。滩声渐急篙渐近，知有截溪渔簖近。渔翁晒网鹭晒翅，一潭竹影涵鱼影。
赠太仓水手陈阿三
作者：魏源
朝代：清
体裁：七言绝句

百廿年前旧掌篙，自言身阅四朝漕。只今一舸千金费，当日堪酬四百艘。
赠张虎头二首·其一
作者：魏源
朝代：清
体裁：七言绝句

湖海元龙气不除，承平无处寄阴符。江干饭饱浑无事，坐对寒潮捋虎须。
赠张虎头二首·其二
作者：魏源
朝代：清
体裁：七言绝句

英雄末路少林禅，放下屠刀便晏眠。夜半蒲团狮子吼，尚疑刁斗詟三边。
赠杨季鸾
作者：魏源
朝代：清
体裁：古风

学仙久无成，读书苦不早。颓波驻惊泊，万窍鸣百槁。入山十年志，寻师千里道。胡为寸丝圭，能使羲和老。禹穴矗参天，胥涛怒襄岛。旧梦犹怅然，新痕况如埽。怜君入道姿，枨我夙心捣。游休汗漫穷，乡认无生讨。傥逢胡麻饭，分我颜色好。
赠江寿民二首·其一
作者：魏源
朝代：清
体裁：七言绝句

举火千家待晏婴，黔敖心事翳桑林。前山欲救袁安卧，更探梅花踏雪深。
赠江寿民二首·其二
作者：魏源
朝代：清
体裁：七言绝句

卖画佣书换酒钱，得钱脱手赈饥眠。如何广厦裘千丈，不及芦花野渡船。
赠谢默卿明府二首·其一
作者：魏源
朝代：清
体裁：古风

报国七品官，呷氓五字诗。淋浪湖海气，漭荡天风吹。浊醪浇块垒，雄剑靖鲸鲵。安得此二物，一哇胸中奇。
赠谢默卿明府二首·其二
作者：魏源
朝代：清
体裁：古风

昔鼓洪涛枻，中夕发郁洲。海风星斗寒，呼君起献酬。九万信可培，百年不可遒。徒闻牛戴角，不见乌白头。
赣江舟中棹歌七首·其一
作者：魏源
朝代：清
体裁：七言绝句

虽止两厓相阖开，分从千里曲千回。今朝欲合不合处，峡腹晴天束万雷。
赣江舟中棹歌七首·其七
作者：魏源
朝代：清
体裁：七言绝句

峡锁群山十万魂，山花四月未缤翻。前林晓忽花全放，多为溪雷一夜奔。
赣江舟中棹歌七首·其三
作者：魏源
朝代：清
体裁：七言绝句

赣州出武吉州文，间气原从光岳分。底事江山寥寂久，空瞻万矗锁千沄。
赣江舟中棹歌七首·其二
作者：魏源
朝代：清
体裁：七言绝句

岭南山势怪无情，岭北山如翠扑人。风气华夷天界限，始知关锁一长城。
赣江舟中棹歌七首·其五
作者：魏源
朝代：清
体裁：七言绝句

水在山中如在城，青环绿绕寂无声。一篙击破空明响，似听江城打二更。
赣江舟中棹歌七首·其六
作者：魏源
朝代：清
体裁：七言绝句

舟行疑已出尘寰，山水无人太古閒。渔翁莫误仙源路，须认溪云自往还。
赣江舟中棹歌七首·其四
作者：魏源
朝代：清
体裁：七言绝句

江外青山山内江，别开天地閟醇庞。石莲洞口云深处，明月归来鹤一双。
走笔送姚梅伯归四明
作者：魏源
朝代：清
体裁：古风

长安三日霖且𩅰，子舆恒苦子桑饥，裹饭挈榼来冲泥。入门金石声殷楣，太音惊破巴人雌，变雅能回骚屈衰。一国不和群儿嗤，独樽北斗斟元蠡。问君高吟何所裨，上不清庙和瑟稀，下不比闾拯殿屎。刁骚唱和天风噫，怨虫哀鹤嗟何为。年来东海扬鲸鳍，万家荡析无安逵。君尤茧足面目黧，室燬册燹田蒿藜，老亲幼妹同趼䟡。时非天宝非拾遗，七歌同谷嗟何为。仆亦从戎东海湄，普屿翁州狎魅夔。飓潮倒立天四垂，盲风怪雨帆倾欹。感时吊古伤肝脾，无计捣穴兼守陴。见几幸决如凫鹥，君来访余余已违。不逢海澨逢燕圻，有似荆卿求渐离。金台插天起崔嵬，欲闯阖阊虎怒啼。宵抱万古晨无炊，上书索米两无几。梦回故园闻扊扅，与我磨蝎同斗箕，修慧无福今生迟。闻君慕道希元芝，内景参同师息龟。天台四万八千梯，中有丹炉森莫窥。君能访之逢圣师，回光养性浴咸池。一朝丹成着翅飞，淮南拔宅云中鸡。回头大笑人世非，挥手相招行勿疑。
趵突泉
作者：魏源
朝代：清
体裁：五言律诗

三潜三见后，一喷一醒中。万斛珠玑玉，连潭雷雨风。大明湖水照，华不注山同。水月全城贯，东南信禹功。
辕马
作者：魏源
朝代：清
体裁：古风

天远塞尘黄，日暮河流勇。岁寒行人急，亲老游子恐。悲哉辕前驹，谁是汗血种。万古长途间，风尘自澒洞。金台怅已矣，努力盐车重。
过洞庭四首·其一
作者：魏源
朝代：清
体裁：五言律诗

积水何年始，下连南极深。纵浮吴楚去，难尽屈原心。万古鱼龙气，中宵鸿雁音。何须萍实献，江海放臣吟。
过洞庭四首·其三
作者：魏源
朝代：清
体裁：五言律诗

未会群流淼，沅湘各自雄。及兹崖岸尽，始觉水天同。畛化斯无外，形忘会太空。汪洋万顷际，今悟至人胸。
过洞庭四首·其二
作者：魏源
朝代：清
体裁：五言律诗

灏矣东南国，能容此大川。湖吞江作海，地尽水为天。鸥鹭双蓬梗，乾坤一钓舷。舟中楼上客，同梦九霄眠。
过洞庭四首·其四
作者：魏源
朝代：清
体裁：五言律诗

秋风吹木兰，秋色老霜柑。瞥眼君山失，吞胸梦泽涵。风涛酣视听，天地缺东南。自契蒙庄后，全休屈贾谈。
远游行二首·其一
作者：魏源
朝代：清
体裁：古风

缘木不可以鱼，鹤胫不可以凫。万族各有类，击鼓须用桴。莫弹独丝弦，恐惊桓山山上之啼乌。乌见羽族疑其雏，殷勤旦夕同栖哺，一朝反啄如鹙鹕。皇天生万物，天性各有主。乌缁鹭白元终古，籧篨戚施皆自取。凤凰奋翼天为罗，谁教乎下与鸡鹜伍。鹙鹕鹙鹕汝何尤，何不呼鸿鹄翱翔游九州。
远游行二首·其二
作者：魏源
朝代：清
体裁：古风

仙人在泰山，吸露长忍饥。一朝食地肥，身重何由飞。高高青天，茫茫东海。登高望远，蓬莱安在。但闻海水如雷夜深沸，万丈琛宫晃朝日。其中鲛客赩如霞，珠楼贝阙凭君拾。凭君拾，君但入洪涛，一闭无消息。我欲竟此曲，此曲悲且长。为语远游人，回车慎羊肠。
送李希莲陈云心何积之归郴州
作者：魏源
朝代：清
体裁：古风

我所思兮在岳阳，欲往从之湘水长。鲤鱼既去琴高逝，安得驭风骑鸾凰。君不见祝融紫盖参天起，霞佩乘云二三子。一语眷然骨肉亲，拂衣便辞楚江水。我有苍茫万古愁，欲起灵均诉澧茝。是时八月湖水平，湖流倒入湘口扃。西风正驱梦泽云，欲离复合合还并。飘萍离合休相吊，渔樵事业还须劭。王道千秋寂钓耕，荇藻自古登廊庙。宣室他年问鬼神，定向长沙起年少。
送李春湖师归广西二首·其一
作者：魏源
朝代：清
体裁：七言律诗

圣人孝治六旬日，王母欢承九十时。桂水潾潾桂山矗，朝衣拂拂綵衣宜。因明夫子重辞国，不觉江南一梦驰。便欲羸骖径归去，还从京国叹尘缁。
送李春湖师归广西二首·其二
作者：魏源
朝代：清
体裁：七言律诗

别离五载怅天涯，五载重逢两鬓丝。不老朱颜因孺慕，即论素性亦吾师。龙蛇翰墨南荒壮，驒骆风霜北道辞。犹有李膺门下士，他年京洛望旌旗。
送李秀才归泽州
作者：魏源
朝代：清
体裁：古风

代晚士益穷，门食客三千。金散士无归，驱之半归燕。倾国奉一轲，高义激云天。至今千秋后，争度易水寒。时平无弃士，安用屠沽贤。徒闻爰居怪，不娴仪凤妍。天地何悠悠，霜风何草草。征马何萧萧，送子长安道。为辞昭王台，去访田横岛。
送蜀僧归峨眉
作者：魏源
朝代：清
体裁：七言绝句

一从发足便千寻，不到娘家不息心。从此西盘千万岭，行人莫问几多深。
送陈太初出都二首·其一
作者：魏源
朝代：清
体裁：古风

炎风送零雨，吹我从西来。一来一南去，飘若云徘徊。星霜倏几周，五载五合离。各奔万里天，南北车轮摧。上有游子梦，同入高堂怀。仰视河汉星，俯循江汉涯。去去勿复道，方舟如箭驰。百川东到海，游子何时归。
送陈太初出都二首·其二
作者：魏源
朝代：清
体裁：古风

的卢慕神洼，驾言太行途。落日盐车重，气渐驽骀俱。威凤乘扶摇，一举乘天衢。馀辉快先被，长鸣顾其雏。高举自为高，驱者日以驱。万族各有分，天命良不殊。离弦忽楚调，促柱诉中孚。一鼓凤将子，再唫反哺乌。不恨知者希，但伤古音芜。南山有白石，讯子将焉如。
送陈敬甫出都二首·其一
作者：魏源
朝代：清
体裁：五言律诗

牙叹钟弦绝，庄嗟郢质亡。尚馀书种在，未觉老天盲。蓬转三年别，裘胜数尺长。真成螟祝子，绝胜虎贲郎。
送陈敬甫出都二首·其二
作者：魏源
朝代：清
体裁：五言律诗

贯虱轮非的，亡羊谷异臧。雷云资蠖屈，华实固冬藏。北邸风尘别，南辕雨雪雱。行行慎金玉，何以慰萱堂。
途中二章·其一
作者：魏源
朝代：清
体裁：五言律诗

已自长途暮，滩声更恐人。千山无定势，落日影孤身。偶语有僮仆，倚门还老亲。当年徐孺子，天意使风尘。
途中二章·其二
作者：魏源
朝代：清
体裁：五言律诗

水边花欲笑，对镜似相迎。未是寻芳去，多惭照眼明。雨过山抱恨，风定水摇晴。身世苍茫里，春鸠故故鸣。
道中杂言四首·其一
作者：魏源
朝代：清
体裁：古风

野风吹蓬蒿，蒿中瓜庐垣。冽冽井不食，寥寥突无烟。问君去何之，远游吴楚堧。桑梓岂不恋，保此具能存。桑梓尚不保，去此安能全。系马古寺旁，龙象斜阳蹲。侧闻丰穫秋，香云遍诸天。祸福詟布施，坐令氓庶奔。盛衰神亦同，何能悯元元。
道中杂言四首·其三
作者：魏源
朝代：清
体裁：古风

磐磐三河峙，民粟古互移。宁蕲三大灾，三河顿兼之。各占水旱兵，萃为死溺饥。恭惟三纪前，九宇殊丰熙。六巡醉大酺，连城贡琛犀。浩浩元气盛，荒歉恬不知。迩来百敛节，胡为仅支持。九重日忧勤，四海日疮痍。岂非运会间，盈亏各有时。野舍星月寒，真宰苍莽垂。周人但侧身，云汉胡能为。
道中杂言四首·其二
作者：魏源
朝代：清
体裁：古风

客途已寒食，忽见如云女。野草久无青，踏青向何处。前去既何之，来岁未可期。东邻新鬻女，前春相伴嬉。谁知草再青，已成长别离。饥来提筐归，暮色暧已晚。何暇斗输赢，煮当贫家饭。东风断细雨，忽已开平芜。野禽强解事，劝我提壶卢。
道中杂言四首·其四
作者：魏源
朝代：清
体裁：古风

朝逐车轮转，夜梦车轮旋。但从地上转，不能转上天。五更适旷野，三星煌马前。吁嗟牛与箕，簸箱如我然。斗柄既西沉，日轮复东躔。羲和鞭赤龙，夙驾扶桑巅。人生如日月，旋转天地间。安能学瓜星，不食复不言。雄鸡唤黄粱，君梦何当还。
邠州大佛寺
作者：魏源
朝代：清
体裁：五言律诗

天龙千仞岌，石厂万年峥。佛力英雄力，河声梵呗声。磨厓唐氏碣，流火古公城。日暮闻声省，霜钟吼石鲸。
都中吟十三首·其一
作者：魏源
朝代：清
体裁：乐府曲辞

小楷书，八韵诗，青紫拾芥惊童儿。书小楷，诗八韵，将相文武此中进。八扇天门詄荡开，玉皇亲手策群材。胪唱喧传云五色，董晁花样毛锥来。从此掌丝纶，从此驰鼗铎。官不翰林不谥文，官不翰林不入阁。从此考枢密，从此列谏官，尽凭针管绣鸳鸾。借问枢密职何事，佐上运筹议国计。借问谏臣职何秉，上规主缺下民隐。雕虫竟可屠龙共，谁道所养非所用。屠龙技竟雕虫仿，谁道所用非所养。君不见前朝待诏翰林院，书画琴棋艺原贱，工执艺事可进谏。差胜手搏可方面，差胜琵琶可封王，斗鸡可乘传。铨部竹签且得材，润色承平况文绚。昨日大河决金堤，遣使合工桃浪诗。昨日楼船防海口，推毂先推写檄手。
都中吟十三首·其七
作者：魏源
朝代：清
体裁：乐府曲辞

下海淀，下海淀，请事画诺如邮传。未明往返八十里，郎官往城堂住淀。去时柳树啼早鸦，宫门晨开扫落花。午归马汗和尘沙，冯唐日听官鼓挝。我闻康熙畅春原偶跸，雍正圆明制未悉。乾嘉终岁始驻园，车驾入城只什一。求衣问夜揽万几，夕奏朝可传餐食。何况边报军书连日夕，全凭水色山光慰宸极。君不见西苑豹房尽城中，群臣终岁晞天容。平台一召已仅事，那闻日日延离宫。无逸殿中劳溽暑，趋朝敢辞海淀苦。
都中吟十三首·其三
作者：魏源
朝代：清
体裁：乐府曲辞

数开科，数开捐。开科遴材为得士，开捐输粟为助边。借问开科得何士，项槁盐车悲騄駬。宋代得一张齐贤，一榜赐第方能尔。借问开捐何所润，中外度支财益罄。漕盐河兵四大计，漏卮孰塞源孰盛。开科开捐两无益，何不大开直言之科筹国计，再开边材之科练边事。市骨招骏人才出，纵不拔十得五终得一。
都中吟十三首·其九
作者：魏源
朝代：清
体裁：乐府曲辞

罢南府，罢南府。乐府侏儒传自古，渥丹秉翟简兮舞。忽闻天上汰乐部，月殿霓裳散如雨。从此宫中奏云门，岁省侏儒米万数。鱼龙漫衍何所戏，化人偃师何所舞。女乐革自乾隆中，道光更诏裁伶工，恭俭盛德如天崇。西域文康来拜手，圣祖神孙千万寿。
都中吟十三首·其二
作者：魏源
朝代：清
体裁：乐府曲辞

吏兵例，户工例。茧丝牛毛工会计，全恃舞文刀笔吏。河漕奏销尤钜利，一准一驳百万费。缺可补，可不补。级可去，可不去。翻手覆手敢予侮，能令公喜令公怒。何况捐房与库吏，宝玉大弓频睥睨。府史胥徒非世业，谁道尽握六官法。若言部胥不可捐，何故刑部胥无权。任法任人孰操券，请看汲黯张汤传。
都中吟十三首·其五
作者：魏源
朝代：清
体裁：乐府曲辞

通仓廒，通仓廒，仓胥拥之何其豪。国初点胥胥痛哭，近日仓缺万金鬻。钱多粒粒珠，钱少粒粒灰，钱胡自来自米来。发水愈多收愈速，不然三月河干请久挨。旗丁若鹭鸶，仓胥若渔父。得渔苏松江，吐鱼潞河浦。若非改海漕，安得轻釜庾。海运未举海防多，水犀楼船方荷戈，吁嗟奈尔仓胥何。
都中吟十三首·其八
作者：魏源
朝代：清
体裁：乐府曲辞

木兰狝，木兰狝，元代上都今囿畋。围场六十山水连，内外蒙古皆觐瞻，四十八家尤近边。红桩卡伦环塞垒，剌麻梵呗声殷戺。八旗合围伊玛图，止齐步伐前禽驱。蛇鸟风云八阵趋，天围四野如穹庐。乘舆手挽金仆姑，海东青下擒玄狐。奉湩上寿诸单于，华夷一家万古无。自从秋狝停銮舆，离宫昼锁生蘼芜。我皇家法何曾改，雍正不狝十八载。除梁治道省边民，讲武春秋南苑在。为语名王望幸心，但祝须弥寿如海。
都中吟十三首·其六
作者：魏源
朝代：清
体裁：乐府曲辞

西苑闭，西苑开，缠头金帛如云堆。人海缁尘无处浣，聊凭歌舞恣消遣。始笑西湖风月游，不及东华软红善。欲禁梨园废宴游，润色承平欢太鲜。唐代曾赐曲江游，赏花钓鱼诗酒饯。行宫岁岁海淀左，城中西苑苍苔锁。瑶岛青空春色深，花落何人护龙舸。杨士奇，高士奇，金鳌退食雍容诗。天光鱼鸟承清淑，岂不胜听肉竹丝。律禁职官狎优贱，难禁士夫暇豫宴。灵沼灵囿民同乐，曷闭梨园开西苑。
都中吟十三首·其十
作者：魏源
朝代：清
体裁：乐府曲辞

宗室禄，宗室学，教养天潢信优渥。从龙入关止二千，生息休养数倍若。红黄带子区云礽，景山觉罗教汉文。玉牒生齿岁岁登，禄额无增宗额增。国家景祚如天盛，金枝玉叶原无吝。岂有富四海，而虞一家甑。不见宋臣言，宗祧有毁服有尽。不见唐代制，疏籍编氓同仕进。材俊常登史传书，不与宋明同利病。我闻银潢之水天上来，亦愿银潢之气钟英才。
都中吟十三首·其十一
作者：魏源
朝代：清
体裁：乐府曲辞

红剌麻，黄剌麻。贵者珊冠油碧车，贱者桂服盈街衙。不僧不供不袈裟，皆祖释迦宗喀巴。借问剌麻何所为，梵音佛母陀罗尼。大明大力孔雀王，神通自在大游嬉。借问剌麻何所證，呼毕勒罕前生定。幻身世世度众生，不以轮回昧真性。借问剌麻何益国，神道设教安边策。西域番蒙数万里，去杀胜残资控勒。剌麻来，剌麻来，释迦佛制汝所知。桑门例著坏色衣，升坐乃著红伽梨。宗喀巴但易其色，不闻易彼袈裟同白衣。何况秘戏欢喜大布施，欲色天宫魔所为，奈何现此末法师子身虫为。大秦耶稣方嫚汉，回纥和卓曰西悍。曷扫异教归一乘，定慧度生登彼岸。曼殊师利天可汗，护汝正法年千万。
都中吟十三首·其十三
作者：魏源
朝代：清
体裁：乐府曲辞

无定河，永定河，以土束水堤防多。一石之水泥五斗，淤高束缚如盘涡。中夜溃堤奔万马，大泽潴吞如大野。不见河堤未筑时，欲东则东西则西。所过号为铺金地，膏沃十倍何堤为。北堤地高南地下，因势导之建瓴泻。固安霸州两洼城，迁地避水工力寡。呜呼，漳河欲北翻使南，桑乾欲南翻使北。地利水性强从人，不师神禹师崇伯。
都中吟十三首·其十二
作者：魏源
朝代：清
体裁：乐府曲辞

山西债，山西债，乘急居奇真市侩。京宦俸苦贫，外宦远选行邅迍。借贷无门典无质，惟汝西侩敢乘急。网罗一入天地窄，蝼蚁反被蛟龙食。百金便问赧王鼎，万钱孰偿天孙织。我闻京宦有增俸，外宦有借俸。增俸或难借不难，免教子母权轻重。朝廷免租动千万，何惜恩膏恤穷宦，请驱辇下贾胡患。
都中吟十三首·其四
作者：魏源
朝代：清
体裁：乐府曲辞

筹善后，筹善后，炮台防江防海口。造械造船造火攻，未敢议攻且议守。船炮何不师夷技，惟恐工费须倍蓰。江海何不严烟禁，惟恐禁严激边衅。为问海夷何自航，或云葱岭可通大西洋，或云廓尔喀印度可窥乌斯藏。或云弥夷佛夷鄂夷辈，思效回纥之助唐。或云诸国狼狈叵测可不防，使我议款议战议守无一臧。呜呼，岛夷通市二百载，茫茫昧昧竟安在。题本如山译国书，何不别开海夷译馆筹边谟。夷情夷技及夷图，万里指掌米沙如。知己知彼兵家策，何人职司典属国。
都门感秋三首·其一
作者：魏源
朝代：清
体裁：七言律诗

君昔并城我蓟城，今春易地客幽并。可怜频岁还为客，何异浮萍寄此生。万马嘶秋方北猎，孤鸿翔月欲南征。宵深露坐天空阔，银汉应同塞阙明。
都门感秋三首·其三
作者：魏源
朝代：清
体裁：七言律诗

贤相风流四海倾，颇闻国士待书生。几人忧乐关天下，莫□□□报盛明。诗到豳岐销慷慨，游穷燕赵转和平。□□□□□□□，同是高堂梦里情。
都门感秋三首·其二
作者：魏源
朝代：清
体裁：七言律诗

天津沃野接辽中，犹忆轩皇画井功。但使千圻皆水利，何烦万舸转江东。龙兴大漠真人气，骥入沙场国士风。为问河汾太平策，刍荛何以献天聪。
重游百泉
作者：魏源
朝代：清

天风吹夜泉，琤若雨声碎。不知一片月，已上啸台背。遥山白于晓，林樾失翠黛。湖云碧丁烟，因风荡为籁。相将沿堤去，步入空明内。俯仰寒苍然，清气不可界。且与夜渔人，伫立听石濑。
重游百泉四首·其一
作者：魏源
朝代：清
体裁：古风

朝出卫州郭，月白天欲曙。湖山不可辨，苍茫但烟雾。天光堕云岚，湖光荡林树。残雨啸台山，归人淇水渡。忽闻欸乃声，疑向潇湘去。欲别难为情，欲留不可驻。
重游百泉四首·其三
作者：魏源
朝代：清
体裁：古风

天风吹夜泉，琤若雨声碎。不知一片月，已上啸台背。遥山白于晓，林樾失翠黛。湖云碧于烟，因风荡为籁。相将沿堤去，步入空明内。俯仰寒苍然，清气不可界。且与夜渔人，伫立听石濑。
重游百泉四首·其二
作者：魏源
朝代：清
体裁：古风

欲曙未曙际，溪山无可名。水烟多变态，欲与群峰争。泉响不可忍，先作探源行。涧水共趋壑，并作新泉声。乃知万斛源，势挟全山鸣。人欬鸥鹭起，鯈影游分明。秋色苍然来，太行天外横。安得咏沂侣，共此濠梁情。
重游百泉四首·其四
作者：魏源
朝代：清
体裁：古风

土石山皮骨，草木山毛发。北多不发山，东南或少骨。惟有蒙泉清，是乃山血液。骨奇液始奇，石洁源斯洁。每看谷口泉，有若云吐月。固知空洞腹，乳泉满其穴。当其未涌去，蕴潜孰能别。惟有相山人，望骨知优劣。仙真罕尘语，市井无玉屑。惜哉苏门山，铁立欠林樾。安得万林影，倒浸澄潭雪。
重游盘山寺
作者：魏源
朝代：清

青壁障我前，丹崖枕我席。瀑雪响我左，松云滃我腋。溪声以为楼，溪光以为宅。山重水复中，放出一泓碧。僧送出山泉，泉迓入山客。同音有殊听，高下善相即。心间水益空，谷静音如积。去年听盘泉，泉声尚凄激。今年听盘泉，盘泉更清寂。
重游盘山寺二首·其一
作者：魏源
朝代：清
体裁：古风

青壁障我前，丹崖枕我席。瀑雪想我左，松云滃我腋。溪声以为楼，溪光以为宅。山重水复中，放出一泓碧。僧送出山泉，泉迓入山客。同音有殊听，高下善相即。心閒水益空，谷静音如积。去年听盘泉，泉声尚凄激。今年听盘泉，盘泉更清寂。
重游盘山寺二首·其二
作者：魏源
朝代：清
体裁：古风

开户惊白云，昨夜檐前宿。出门斸云根，已失回头屋。潜潭鱼不寐，背负苔痕绿。落花不肯留，流出前溪曲。枯僧踏岭云，落叶声相触。石门旧题字，莓藓已难读。草堂树几年，何已虚其腹。怀抱老渐空，至今松花竹。
金山偶题
作者：魏源
朝代：清
体裁：七言绝句

江心有地似楼台，收得烟云四面开。底事承平无水战，涛声犹惧海艘来。
金山次借庵韵二首·其一
作者：魏源
朝代：清
体裁：五言律诗

江欲浮山去，云常渡水来。长风吹海月，已上妙高台。僧语峰头树，潮归隔浦桅。夜深群动息，梦落雪涛堆。
金山次借庵韵二首·其二
作者：魏源
朝代：清
体裁：五言律诗

脚底江淮海，三更荡月来。环山半烟雾，带郭万楼台。天地横空阔，东南入槛桅。妙香听煮茗，中冷雪花堆。
金焦行
作者：魏源
朝代：清
体裁：古风

登金焦，望海潮，海门荡荡无夷艘。登金焦，望北固，万家烟火知何处。我有苍茫万古哀，酒酣走上妙高台。江左夷吾安在哉，排厓撼塔西风来。宝刹塔高千百尺，纵观战势如潮势。二百年来两壮观，郑延平与英吉利。江北火光赤如血，江南涛色黯如墨。炮声未动涛声蹙，中有沉沉万家哭。天堑忽闻南北分，长鲸竟据三吴腹。生长百年老环堵，锦绣河山宴歌舞。海宴河澄二百年，那信鲸鲵吞士女。守城都统问何人，呜咽寒涛接牛渚。幸寇不知金石与图书，不然金山玉轴随天吴，焦山鼎碣归尾闾。江岸怒涛撼城吼，群夷争饮捷胜酒。夷酋登临亦太息，如此金汤不知守。舟山宝山纵绝地，镇海镇江复何有。我来醉数六朝山，残剩苍茫落照间。海会寺前郑三宝，曾出此山震夷岛。晋江城外郑成功，曾出此山夺台彭。白土山前梁化凤，复驱岛寇如卷蓬。若言江左少人物，前朝何故多英雄。若言长江费关锁，何故先朝岁龙舸。荷兰万里贡戈船，扈特陪臣觐烟火。擎天拔地起离宫，回江倒海沸笙镛。但闻蠲租百万诏，几见多垒四郊烽。登金焦，望海潮。海门荡荡无夷艘，横海将军雄豹韬。防江善后来旌旄，炮台磊落江天高。江天高处御书县，父老流泪先皇年。
金陵怀古八首·其一
作者：魏源
朝代：清
体裁：七言律诗

一桁青山六代宫，沧桑都在水声中。只今雨雪千帆北，自古云涛万马东。千载江山风月我，百年身世去来鸿。陆机别有兴亡辨，不与过秦监夏同。
金陵怀古八首·其七
作者：魏源
朝代：清
体裁：七言律诗

一夜秦淮水半篙，画船直并画楼高。青溪小艇桥头过，乐府鸡声树上号。不信六朝金粉地，但闻中夜泽鸿嗷。月华如水秋如海，弗照游艘照赈艘。
金陵怀古八首·其三
作者：魏源
朝代：清
体裁：七言律诗

丝竹新亭晋永嘉，梧桐南内玉钩斜。如何衮藻山龙客，不许春江夜月花。万里汉淮重锁钥，千年陵谷几官家。东南不是宸居地，底事秦皇枉翠华。
金陵怀古八首·其二
作者：魏源
朝代：清
体裁：七言律诗

照残今古秦淮水，磨灭英雄晋石头。地气辄随王气尽，前人留与后人愁。春秋吴越灯前垒，台榭齐梁雾里讴。凄绝多情天上月，年年长恋冶城秋。
金陵怀古八首·其五
作者：魏源
朝代：清
体裁：七言律诗

南都胜国驻旌旗，宫阙郊坛尚有基。一自六飞归北燕，未曾五马化南螭。台城更逊鸡鸣埭，祭灶空传龙脉词。千古兴亡无限恨，寒鸦夕照又多时。
金陵怀古八首·其八
作者：魏源
朝代：清
体裁：七言律诗

天堑从来愁饮马，金焦几见忽横鲸。高飞燕子城犹昨，徙族爰居海不平。夜月量江樊若水，秋风枯树庾兰成。小舟犯浪如平地，谁道东南乏水兵。
金陵怀古八首·其六
作者：魏源
朝代：清
体裁：七言律诗

但见茭芦不见江，如何形胜亦沧桑。荻洲沙失黄天荡，柳岸云迷朱雀航。破浪烟青南去舫，隔江云黑北来冈。可怜一片楼船地，输与渔家占夕阳。
金陵怀古八首·其四
作者：魏源
朝代：清
体裁：七言律诗

黯黯青青画不成，山如晏坐水如行。千年山色南都恨，五夜江涛北府兵。故国潮来秋不老，六朝人去雪无声。关河太好诗难称，渔唱何曾识战争。
钱塘江舟行二首·其一
作者：魏源
朝代：清
体裁：七言绝句

潮平风定雾全开，帆转青山四面来。西上潮头东下舫，一时相遇富春台。
钱塘江舟行二首·其二
作者：魏源
朝代：清
体裁：七言绝句

一棹桐江带雨回，顺流竹箭绿如醅。榜人语客须晨起，前头无数好山来。